Мутахассис: қандли диабети бор ва ортиқча вазнли кишиларда коронавирус оғир кечади Ўзбекистон янгиликлари\nМутахассис: қандли диабети бор ва ортиқча вазнли кишиларда коронавирус оғир кечади\n2 October 2020, 12:25\nЎзбекистон, Тошкент – Batafsil.uz ЯА. Республика ихтисослаштирилган эндокринология илмий-амалий тиббиёт маркази диабетология бўлими шифокори, тиббиёт фанлари номзоди Феруза Тоҳирова нима сабабдан қандли диабети бор ва ортиқча вазнли кишиларда коронавирус оғир кечиши ҳақида айтиб берди.\n“Қандли диабети ва ортиқча вазни бўлган инсонлар турли хил инфекцияларга мойил бўлади. Сабаби - шакар микроблар учун озуқа моддаси ҳисобланади. Агар қандли диабети бор бемор қонида глюкоза кўп бўлса, коронавирус ушбу беморларда оғир кечади. Сабаби касалликда кузатиладиган «цитокинлар ҳужуми» учун шакар қувват манбаидир. Айниқса, тана вазни ортиқча бўлган қандли диабети бор инсонларда коронавирус оғир кечади”, - деди у.\n“Текширувлар натижасида шу нарса аниқ бўлдики, коронавирус юққан пайтда иммунитетни сунъий равишда ошириб бўлмайди. Аммо витамин Д, С, цинк ва магний каби витаминларни қабул қилиш тавсия этилади. Бу дорилар коронавирусни даволамайди, лекин улар иммунитетни бир маромда ушлаб туришга хизмат қилади. Одам организмида иммунитет меъёрда бўлиши учун бу витаминлар керак бўлади”, - дея таъкидлади мутахассис.\nШунингдек, Тохированинг фикрича, қандли диабет хасталигининг бош сабаби - соғлом турмуш тарзига риоя қилмаслик ҳисобланади. Жумладан, нотўғри овқатланиш, камҳаракатлилик сабабли ривожланадиган ортиқча семизлик қандли диабетга бўлган мойилликни оширади. Диабет белгилари унинг турига қараб фарқланади.\n“Касалликнинг асосий белгилари қуйидагилар: доимий чанқоқлик, кунига уч литрдан кўп суюқлик ичиш, ҳожатхонага тез-тез чиқиш, иштаҳа очилса-да вазн камайиши, яраларнинг секин битиши, доимий чарчоқ ва хотиранинг пасайиши. Айрим инсонларда оёқлар оғриғи кузатилиши мумкин. Касалликнинг дастлабки белгилари кузатилгандаёқ шифокорга мурожаат қилиш керак. Ҳар бир киши ўзининг танаси вазнини назорат қилиб бориши, унинг меъёрий кўрсаткичлардан ошиб кетишига йўл қўймаслиги лозим бўлади”, - деди шифокор.\nАгар инсонда қандли диабетга мойиллик бўлса ва у кучли қўрқувни бошдан кечирса, бу инсонда қандли диабет бўлиш эҳтимоли бор. Инсон ҳаётда яшар экан, турли кутилмаган воқеаларга дуч келади, турли синовларни бошдан ўтказади. Сурункали давом этувчи стресс ҳолатлари, уйқусизлик, гипертония касаллиги ҳамда айрим дори препаратлари (никотин кислота, глюкокортикоидлар, тиреоид гормонлар) қандли диабет касаллиги пайдо бўлишида муҳим роль ўйнайди.\n“Ҳаёт давомида меъёрдан ортиқ овқат истеъмол қилиш ва энергияни сарф қилмаслик натижасида организмда энергия баланси бузилади. Одатдагидек сарф бўлмаётган энергия организмда гликоген ва ёғлар кўринишида тўпланиб боради. Бу жараён кучайиб боргани сари организмда инсулинга сезувчанлик камайиб боради ва бу ҳолат углеводлар алмашинуви бузилишига олиб келади. Яъни, 2-тур қандли диабетнинг пайдо бўлиши ижтимоий ҳолатга эмас, балки камҳаракатлик, нотўғри ва тартибсиз таомланишга боғлиқ”, - дея таъкидлади Тохирова.


24-тур, 8 февраль, соат 21:15\nДейли Блинд (90+2)\n' Бугун 01:00да бошланадиган "Атлетик" - "Барселона" ўйинидан ташкил этиладиган онлайн трансляцияни ўтказиб юборманг\n90+5' Ўйин якунланди. Қўшиб берилган дақиқаларда "Манчестер Юнайтед" мағлубиятдан қутулиб қолди. Ўйин эса дурангга мос бўлди. Ҳисоб - адолатли\n90+5' "МЮ"да ўзгариш: Фалькао майдонни тарк этди.\n90+2' ГОООООЛ! Дейли Блинд, 1:1! Руни томонидан "стандарт"дан йўлланган зарба ҳимоячининг бошига тегиб қайтди. Тўп яна жарима майдончасига қайтарилди. Ҳимоячи бош билан қайтарган тўп Блиндга келиб тушди ва Дейли 13 метрлардан зарба билан дарвоза бурчагига тўпни жойлади!\n90+1' Жарима майдончаси чизиғи устида "Вест Хэм" дарвозаси томон жарима зарбаси белгиланди. ВАн Персига нисбатан ўйин қоидаси бузилгани учун\n90' Вуууҳ! Блинд етказиб берган тўп учун курашда Феллайни жарима майдончаси ичида ҳимоячидан устун келди ва 10 метрлардан зарба йўллади. Дарвозабон тўпни ён томонга уриб юборди\n89' Ўнг қанотдан узатилган тўпга Жарвис бош билан зарба берди. Зарба аниқ чиқмади\n87' Вуууууҳ! Де Хеааа! Ўнг қанотдан ерлатиб узатилган тўпни Ноубл 12 метрлардан дарвоза томон йўллади! Давид тўпни қайтарди. Жарима майдончаси ташқарисидан берилган такрорий зарбани Де Хеа майдон ташқарисига чиқариб юборди\n85' Мезбонлар қарши ҳужум натижасида бурчак зарбасини қўлга киритишди. "Стандарт"дан эса мезбонлар унумли фойдалана олишмади\n83' Люк Шоу огоҳлантириш эвазига рақибнинг тезкор қарши ҳужумини тўхтатди\n83' Вууууууҳ, Кастильоооо! Блинд 11 метрли нуқта устида турган Фалькаони тўп билан таъминлади, у эса чап томонда очиқ турган Ван Персига пас берди. Робин 7-8 метрлардан йўллаган зарбани дарвозабон оёғи билан қайтарди!\n79' "МЮ"нинг бурчак зарбаси хавфли бўлди. Рохо йўллаган зарбани дарвозабон эгаллаш чоғида ван Перси посбонга халал берди. Қайтган тўпга Феллейни 6-7 метрлардан (ўткир бурчак остида) бош билан зарба берди. Тўп дарвоза устидан ўтиб кетди!\n77' Эҳҳҳҳ, Фалькааааоооо! Радамель олис масофадан етказилган тўп учун кураш олиб борди ва тўп ҳимоячининг бошидан Рунига борди. Уэйн дарҳол узатма бериб, Фалькаони бирга бир вазиятга чиқарди. Ҳужумчи 7-8 метрлардан дарвозага аниқ зарба бера олмади. Бу "МЮ"нинг ўйинда энг хавфли ҳужуми бўлди!\n74' Ди Мария томонидан йўлланган зарба дарвоза устидан ўтиб кетди\n73' Алекс Сонг огоҳлантириш олди. У Рунини чалиб йиқитди\n72' "МЮ"да ўзгариш: Янузай ўрнига Феллайни туширилди\n71' "Болғачилар" қарши ҳужум ташкил қилишди. Сако ўнг томондан 11 метрли нуқта атрофига узатма берди. Аммо узатма аниқ бўлмади\n70' "Вест Хэм" икки марта бурчак тўпидан фойдаланди. Тахликали вазиятлар юзага келди, аммо гол бўлмади\n68' Антонио Валенсия ўнг қанотдан узатиб берган тўп ҳимоячиларнинг бошидан жарима майдончаси ташқарисида турган Янузайга келиб тушди. Унинг зарбаси анча ноаниқ бўлди\n66' "МЮ" бурчак тўпини ўйинга киритди. Женкинсон бош билан тўпни майдон ташқарисига чиқариб юборди. Яна битта бурчак зарбаси\n64' Вуҳ! Даунинг жарима майдончаси ўнг томондаги чизиғи устидан олис устун томон пас берди. Тўп эса дарвоза устуни ёнгинасидан ўтиб кетди! Тўғридан тўғри дарвозага кириб кетишига сал қолди\n63' Мезбонларнинг чап қанотдан узатмани Де Хеа эгаллаб олди\n61' Ди Мария ўнг қанотдан кучли тарзда узатма берди. Ҳимоячилар жарима майдончаси ичида тўпни қайтаришди.\n58' Люк Шоу жамоадоши билан "девор" ўйнаб жарима майдончасига кириб борди ва ҳимоячи билан тўқнашиб кетди.\n57' Вууууҳ, Ван Перси ва Янузай ўзаро "девор" ўйнаб жарима майдончасига кириб боришди ва Робин яқин масофадан зарба йўллади. Тўп йўлига ҳимоячи ўзини ташлади ва зарбани қайтарди\n53' Робин ван Перси олис масофадан зарба йўллади. Тўпни Кастильо эгаллаб олди\n52' Мезбонлар қарши ҳужумга ўтишди. Учга уч, аммо "Вест Хэм" футболчиси шерикларига пас бериш ўрнига жарима майдончаси ичида ҳимоячини алдамоқчи бўлди ва тўпни олдирди\n52' "МЮ" тезкор ҳужумга ўтди, Руни ўнг қанотдан жарима майдончасига кирган Ди Марияга узатма берди. Анхель тўпни дарвозабон майдончасига қайтарди. Аммо тўпни мезбонлар эгаллаб олишди\n49' ГОООООООЛ! Куяте, 1:0! "Вест Хэм" чап қанотдан жарима зарбасини ўйинга киритди. Тўп жарима майдончаси ичида меҳмон ҳимоячиларининг бошига тегди, аммо узоққа кетмади. Куяте дарвозага тескари турган ҳолда тўпни эгаллади ва уни ерга туширмасдан айланганча зарба бериб, дарвозани ишғол қилди!\n45+2' Биринчи бўлим якунланди. Ҳозирча "Вест Хэм" - "МЮ" - 0:0. Танаффус\n45+1' "МЮ" бурчак тўпини ўйинга киритди. Мезбонлар рақибга зарба йўллаш имкониятини беришмади\n45' Биринчи бўлимга 1 дақиқа қўшди Клаттенбург\n44' Ди Мария бурчак тўпини тўғри дарвозага айлантиришга қарор қилди. Тўп дарвоза тўрига юқори томондан келиб тушди\n43' Орадан 3 дақиқа ўтиб ўйин тўхтади ва Маркос Рохо ўз "насиба"сини олди\n41' Ди Мария олис масофадан кучли зарба йўллади. Кастильо тўпни эгаллаб олди\n40' Мезбонлар қарши ҳужум кўпчиликни ташкил қилишди. Аммо Саконинг ўнг томондан узатмаси ҳимоячига тегиб, Де Хеага борди. Сал аввалроқ "МЮ" футболчиси мезбон жамоаси аъзосини майдон марказида қўполлик билан йиқитганди. Тўп "болғачилар"да қолгани учун ҳакам ўйинни тўхтатмади. Кечиктирилган сариқ карточка бўлса керак\n39' "Вест Хэм" футболчилари чап қанотдан қисқа паслар орқали жарима майдончаси кириб боришди. Узатмаларнинг бирида Ноубл офсайдда қолди\n36' БУрчакдан етказилган тўпга Ноубл бош билан зарба берди. Ноаниқ чиқди зарба\n32' "МЮ" футболчилари яна бир фол ишлатишди. Жаримадан етказилган тўпга "Вест Хэм" футболчиси ҳеч қандай қаршиликсиз зарба берди. Де Хеа оёғи билан тўпни қайтарди!\n30' Ван Перси тўпга сакраш чоғида ортида турган мезбон футболчисининг юзига уриб юборди\n27' Чап қанотдан жарима майдончасига узатилган тўпни Кастильо эгаллаб олди\n26' Мезбонларнинг хавфли қарши ҳужуми. Сако икки ҳимоячисига қарши жарима майдончаси олдида тўпни эгаллаб олди ва ўнг томондан етиб келган Куяте томон пас берди. Ҳимоячи унга тўпни эгаллаш имкониятини бермади\n26' Руни узатиб берган тўпни Кастильо эгаллаб олди\n25' Ван Гал шогирдлари ташаббусни қўлга киритиб, рақиб дарвозаси томон босимни оширишмоқда. Улар бурчак тўпи ишлашди\n20' Чап қанотдан етказилган узатмани "болғачилар" қайтаришди\n17' "Вест Хэм" чап қанотдан ўйинга киритган жарима тўпи ҳам, такрорий ташкил этилган ҳужум ҳам тахликали бўлди. "Юнайтед" бахтига вазият зарбагача етиб бормади\n14' Вууууҳ, Де Хеааа! Бурчак тўпидан кейин мезбон футболчиларидан бири бош билан тўпни ортга уриб юборди. "Вест Хэм" футболчиси Сако олис устун ёнида дарвозага қайчи услубда зарба йўллади. Даврозабон тўпни юқорига уриб юборди!\n13' Женкинсон йўллаган кучли зарбани Де Хеа майдон ташқарисига уриб юборди\n10' "Вест Хэм" бурчак тўпини ўйинга киритди. Ҳаводан етказилган тўпни ҳимоячилар бартараф этишди\n8' Энди Де Хеа ва ҳимоячи дарвозага яқин жойда қўпол хатога йўл қўйишди. "Вест Хэм" ҳужумчиси тўпни эгаллаб олишига бир баҳя қолди\n6' Эҳ, ван Перси! У рақиб жарима майдончаси ичида ҳимоячиларнинг ўзаро узатмалари пайтида тўпни эгаллаб олди, аммо дарвозабон билан юзма юз ҳолатда зарба беришга улгурмади. Ҳимоячи тўпни ён томонга тепиб юборди. Бурчак зарбаси хавфли чиқмади\n4' Даунинг чап бурчак олдидан тўпни даврозабон майдончасига етказиб берди. Де Хеа тўпни эгаллаб олди\n3' Майдон марказида тезкорлик билан олдинга ўтаётган Янузай чалиб йиқитилди. Ўйиннинг бошланиши учун бўлса керак, ҳакам Сонгни кечирди\n' "Болғачилар" эса ғалаба қозониб, ўз очколарини 39та етказиб, "Ливерпуль"га тенглашиб олишга ҳаракат қилади. Шунда улар "МЮ" билан орақадаги фарқни 4 очкога қисқартиришади\n' Бугунги ўйин ҳар иккала жамоа учун муҳим аҳамиятга эга. "МЮ" бугун очко йўқотса, жадвалда 3-ўринни "Саутгемптон"га бериб қўяди\n' "МЮ" оқ рангли формада майдонга чиқиб келган бўлса, "Вест Хэм" тўқ қизил футболкада ўйнайди\n' "Манчестер Юнайтед" жамоаси сафарда "Вест Хэм" меҳмони бўлади\n' Англия Премьер-лигаси 24-тур ўйинлари якунига етиб бормоқда


Кечиккан муҳаббат - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 17 Декабр 2015\tКӯришлар: 1131\n-Нима?! У келган эдими?! Нега ҳайдайсан? Нега... нега менга айтмаган эдинг, келганини? Эҳ, дугонажон!\nБу сўзларни эшитиб, Муаттарнинг қалби ўртаниб кетди. Кўзларига қалққан аччиқ кўз ёшларини яширишга қанчалик уринмасин, аламини сездирмасликка ҳаракат қилмасин, юраги ёна бошлади... Унинг дил яраси тирналган эди. Муаттар беихтиёр ўтган кунларни эслай бошлади...\nМактабда ўқиб юрган кезлари Муаттар тақимини ўпган сочлари-ю ҳусни, одоби билан атрофдагиларни ўзига маҳлиё этарди. Саккизинчи синфда ўқишларига қарамай, ўғил болаларнинг унга бепарвоси жуда оз топиларди. Синфдошлари Аббос ҳам аълочи, илғор йигитлардан эди. У зимдан қизни кузатар, нимадир яхшиликлар қилишга ҳаракат қиларди.\nЁзги таътилда Аббоснинг дадаси бошқа ишга тайинлангани боис, улар қишлоққа кўчиб кетишди. У бир неча марта синфдошларини кўриш баҳонасида мактабга келди.\nМуаттар мактабни аъло баҳоларга битириб, олийгоҳга қабул қилинди. Унинг фикру зикри ўқишда эди. Сабоқдошлари, олийгоҳдаги йигитларнинг ортидан югуришига парво қилмасди. Совчилар эшик қоқишни қўймас, онаизор қизининг кўнглига қараб, уларга ноилож рад жавобини берарди. Унга ҳарбий хизматни ўтаётган собиқ синфдошларидан самимий салом йўлланган мактублар келиб турарди. Улар орасида Аббоснинг ҳам хатлари, аскарлик кийимидаги сурати бор эди. Қизгинанинг Аббосга кўнгли бўлиб, ўзи тан олгиси келмас, бунга ғурури йўл қўймасди.\nБугун негадир Муаттарнинг чеҳраси очилмас, жуда хомуш эди. Сабабини билмай дугоналарининг жони ҳалак. Қизлар олийгоҳ биносига яқинлашар эканлар рўпараларида Аббос пайдо бўлди. У бошини бир ёнга энгаштириброқ жилмайиб турарди. Муаттарни яшин ургандек бўлди. Кўзларини катта-катта очганча: - Тушимми ё ўнгимми? - дея ҳайрон боқарди. Аббос яқинлашиб, саломлашиш учун қизга қўл узатди. Муаттар эса, ҳамон ундан кўзларини олиб қочганча:\n-Яхшимисиз?- дея олди холос. Ёнида дугоналари Дилдора ва Гулчеҳра ҳам бор эди. Дарс бошланишига ҳали вақт борлиги учун улар талабалар қалдирғочдек тизилган ўриндиқ четига ўтиришди.\n-Муаттар, ишларинг яхшими? - дея ҳол-аҳвол сўради Аббос қизга беихтиёр тикилар экан. Йигит етилиб, янада очилиб кетган чеҳрасидан нигоҳини узолмасди. У ҳарбий хизматни ўтаб қайтган ва пойтахтдаги олийгоҳлардан бирига ўқишга киришга улгурган, ўзини анча босиб олган эди.\n-Ҳаммаси яхши ўзингиздан сўрасак,- уялинқираб ҳол сўрагандек бўлди Муаттар. Шу онда бошида минг бир хаёл чарх урар, “Нега келди?”, “Бирор иложи бормикан, энди нима бўлади?” - дея ўзига-ўзи савол берарди. Адоқсиз саволларга жавоб топа олмай қийин аҳволда қолган эди.\nБир нимани сезган дугоналари собиқ синфдошлари билан хайрлашиб, нари кетдилар. Фурсатдан фойдаланган йигит тилга кирди:\n-Муаттар, ёнингга келишдан мақсадим, фақат дийдор кўришиш эмас. Мактаб партасидан ортингдан соядек эргашиб юрганимни ўзинг биласан. Мана, сенга муносиб бўлиш учун ҳарбий хизматни бажариб, олий ўқув юртига ўқишга кирдим. Шундан сўнггина сенга кўринишга азм этдим. Ростини айтиб қўя қолай, сени яхши кўраман. Ҳаётимни сенсиз тасаввур ҳам қила олмайман.\nМуаттар бу кечиккан, кеч қолган дил изҳоридан, гарчи у буни чин дилдан истаган ва кутган бўлса-да, гангиб қолди. Сабаби... Сабаби бугун уйларига қудалар келишган, уни Рашид исмли йигитга унаштиришяпти. Ич-ичидан хўрсиниб, Муаттарнинг кўзлари жиққа ёшга тўлди. Қанча пайт пинҳона кутди Аббоснинг севги изҳор этишини. Биларди, қачонлардир шундай бўлишини. Лекин энди... Нима бу? Тақдир ўйиними ёки ҳаёт синови?\nМана, бугун саноқсиз совчиларга “йўқ” жавобини бериб зериккан ота-онаси узил-кесил қарорга келишди.\n-Мен... Мени ҳамқишлоғингиз Рашидга фотиҳа қилишяпти.\n- Нима?! Нима деяпсан? Наҳотки, шунча пайтдан бери ёзган мактубларим беҳуда эмаслигини тушунмаган бўлсанг.\n-Ахир, самимий дўстона мактубларингиздан қандай хулоса чиқарай эди. Мен ҳам... Сизни... -Муаттарнинг кўзлари қаъридан сизиб чиқаётган кўз ёшлари ойдай юзини юва бошлади...\n-Мен ҳозироқ уйларингга бораман. Ота-онангга ҳам, совчиларга ҳам тушунтираман. Бир-биримизда кўнглимиз борлигини айтаман. Ахир, улар ҳам инсон-ку!\n-Йўқ, асло бундай қилмайсиз. Мен дадам ва ойимларнинг юзларига оёқ қўймайман. Лафздан қайтиб, беобрў бўлишларини истамайман.\n-Ахир, мен сенсиз яшай олмайман, - куйиб-пишиб сўзларди йигит. -Сен ўша Рашидни кўрдингми, ўзи?\n-Ҳа, бир марта. У ҳам пойтахтда ўқир экан. Ақлли, бамаъни йигит дейишди.\nМуаттар аламини кўз ёшдан олар, “Нега ақалли кеча келмади?” -дея кўнглидан ўтказар эди. Энди фотиҳани қандай бузади? Бир умр бахтсиз бўлиб қолса-чи?\nАббос унинг ортидан қолмас, соядек эргашарди. Муаттар йигитни умидвор қилмаслик учун ўзини ундан олиб қоча бошлади. Лекин ўтган бир ҳафта давомида у кутубхонадами, ётоқхонадами, Аббос топиб борарди. У қизга бирга қочиб кетишни ҳам таклиф қилди. Муаттар синиқ жилмайиб қўйди бу таклифга.\nШанба куни дарсга отланган қиз йўлини яна Аббос тўсди. Бир қарорга келган Муаттар ноилож кўнгил қўйган йигитига узил-кесил рад жавобини берди. Кечиккан муҳаббат азобидан кўзида ёш, қалбида адоқсиз армон билан сўнгги бор хайрлашди...\nУйга қайтган Муаттар оғир ўйга чўмди. Йигит сўзлари қулоғи остида жаранглар, сиймоси кўз ўнгидан кетмас эди. Ранги синиққан, чеҳраси маҳзун қизга тикилар экан, онаизорнинг юраги тилка-пора бўларди.\n“Нима бўлса бўлар, пешонамда борини кўраман. Аббос яна бир бор мени излаб келса, таклифига рози бўламан”,- қатъий қарорга келди қиз.\nМуаттар тангрига илтижо қилиб, йигитнинг қўнғироқ қилишини ёки сўраб келишини интиқлик билан кута бошлади. Лекин Аббос уни бошқа сўраб келмади...\nБугун эса, ўша пайтда дугонасининг йигитга ўйламай айтган бир оғиз сўзи унинг ҳаётини остин-устун қилиб юборганини эшитиб, қалбидаги дард янгиланди. Шу пайт этагидан тортқилаган жажжи қизалоғини кўриб, хаёллари сочилиб кетди. Уни кўтариб, бағрига босди...\nМаҳбуба РАСУЛОВА, Жаббор Расулов ноҳияси.\nҲар йили Тинчлик ва миллий бирлик асосчиси – Миллат пешвоси, Тожикистон Республикаси Президенти муҳтарам Эмомали Раҳмоннинг мамлакат парламентига йўллаётган паёмларини интиқлик билан кутиб, жамоа ҳолда томоша қиламиз. Бу йил ҳам шундай бўлди – устоз ўқитувчилар ҳамроҳлигида Паёмни томоша қилдик. Президентимиз айтаётган ҳар сўз, ҳар бир нуқта халқ кўнглидан ўтган ва амалга ошишини истаб юрган орзу-истаклар эди, ростданам.\nБугун: 05-08-2020 01:29:35


МУҲАРРИРГА МАКТУБ - “Китоб дунёси” газетаси сайти\n724 марта кўрилган.\nГазетангиз нафақат зиёлилар ёки ижодкорлар балки кенг омманинг севимли нашрига айланиб бораётганидан бениҳоя хурсандмиз. Бир сўз билан айтганда газета дил малҳами вазифасини шараф билан бажараётир. Шу боис унинг янги сонини орзиқиб кутамиз.\nГазета ўзбек адибларининг янги асарлари, суҳбатлари билан бирга жаҳон адабиётидан қилинган янги ва ноёб таржималарни мунтазам бериб бораётгани жуда ибратли. Айни пайтда ёш ва иқтидорли таржимонларни кашф этаётгани кишини қувонтиради. Масалан, Ойбек Остонов, Алишер Отабоев, Шаҳноза Раҳмонова, Қандилат Юсупова, Мунира Менглиева, Отабек Йўлдошев, Ҳилола Рўзиева сингари таржимонлар аллақачонлар ўқувчилар тилига тушди.\nГазетанинг 2016 йилнинг 3 ноябрь сонида машҳур рус адиби Владимир Набоковнинг «Қўнғироқ» ҳикоясини ёш таржимон Саиджалол Саидмуродов таржимасида мириқиб ўқиб, ҳаяжонга тушдим. Тўғриси, ҳикояни ўқиб чиқиб, ёзувчи уни ўзбекча ёзмаганмикан, деган хаёлга ҳам бордим. Йўқ аксинча рус тилида маҳорат билан ёзилган ҳикояни, ўзбек тилига ҳам маҳорат билан таржима қилибди. Бу ютуқ билан Саиджалолни табриклайман.\nУнинг таржималарини анчадан буён кузатиб бораман. Масалан, «Китоб дунёси»да эълон қилинган Павель Басинскийнинг «Арслон соясидаги Арслон», Жек Лондоннинг «Ҳаётнинг ёзувчилик фалсафаси» сингари эсселарни, немис адибаси Элфрида Елиникнинг «Мен сўзларим асирасиман», Евгений Евтушенко билан бўлган суҳбатларни маҳорат билан таржима қилганидан хабардорман.\nТаржима оламига дадил кириб келаётган Саиджалол Саидмуродов таржимадан таржимага ўсиб, етилиб, пишиб ва пухталашиб бораётган таржимонлар сирасига киради.\nУ сўзни ҳис қилиш, сўз устида ишлаш маҳоратини пухта эгаллаб бораётгани «Қўнғироқ» таржимасида ёрқин кўриниб турибди. Ҳикоя сюжети ёқимли, майин лекин ғамгин куйни эслатади. Таржимон ана шу оҳангни сақлаб қолган. Ҳикоянинг ички нотаси бузилмаган.\nУ таржима сирларини ўрганишда кўпроқ устоз Иброҳим Ғафуров ижод мактабидан сабоқ олаётгани кишини қувонтиради. Шу боис Иброҳим ака таржима қилган сара асарларнинг сир-синоатини ҳижжалаб ўрганишдан эринмайди.\nТаржимонлик катта меҳнат талаб қиладиган машаққатли ижод эканлигини у теран тушунади.\nСаиджалол, танлаган йўлинг нурли, баракали бўлсин. Келажакда Сенинг таржимангда дурдона асарларни ўқиш насиб этсин. Илоё, сенга таржима қиролларидан бири — улуғ устоз Иброҳим Ғафуровнинг йўлини берсин, деб дуо қиламан.


ТЕЗ ЁРДАМ ХИЗМАТИ КЎРСАТИШ СИФАТИ ЯХШИЛАНДИ | Payshanba.uz\nТЕЗ ЁРДАМ ХИЗМАТИ КЎРСАТИШ СИФАТИ ЯХШИЛАНДИ\n25.07.2020 - 15:58\nАҳолига шошилинч ва тез тиббий ёрдам кўрсатиш замонавий тиббиётнинг муҳим йўналиши бўлиб, шошилинч ёрдамга муҳтож ҳар бир кишига юқори сифатли тиббий хизматларни ўз вақтида кўрсатиш тез тиббий ёрдам хизматининг устувор вазифаси ҳисобланади.\nМамлакатимизда бу йўналишда яратилган замонавий тиббиёт тизими йилдан-йилга такомиллашмоқда. Кейинги уч йил мобайнида бу соҳани ривожлантириш бўйича Президентимизнинг қатор Фармон ва қарорлари қабул қилиниб, мазкур тизимнинг ҳуқуқий асослари такомиллаштирилди.\nБундан ташқари, тез ёрдам бригадалари дислокацияси қайта кўриб чиқилиб, аҳоли яшаш пунктларига яқинлаштирилди. Бугунги кунда туманимизда туман тез тиббий ёрдам маркази томонидан 14 та тез тиббий ёрдам шахобчалари ва 18 та бригадалар ташкил этилган. Бунинг натижасида тез ёрдам бригадаларининг хизмат кўрсатиш радиуси 15-20 километрдан 8-12 километргача қисқарди. Эндиликда туманимизда ҳар 13 минг аҳолига битта махсус тез ёрдам машинаси хизмат кўрсатмоқда.\nАйни пайтда юртимизда Коронавирув инфекцияси туфайли кириб келган пандемия авжида. Айтиш керакки, аҳоли ўртасида вирусли юқумли инфекция кўпайган. Шу сабабли ҳам бор куч ва имконияти билан аҳолига хизмат кўсатаётган “103”хизматининг 240 нафар ходимлари туну кун аҳоли саломатлиги йўлида меҳнат қилишмоқдалар. Тез ёрдам бригадалари таркибига кўп йиллик тиббий малакага эга бўлган 79 та врач ва 104 та ўрта тиббиёт ходимлари жалб қилинган.\nШуни айтиш керакки, одатда бир сутка давомида ўртача 140 та чақирув бўлган туманимизда ҳозир ҳар куни бу кўрсаткич 200 тадан ошмоқда. Яъни тез тиббий ёрдам хизмати ходимлари қўшимча юклама билан ишлашмоқда.\nВазиятдан келиб чиқиб, туманимиз аҳолисига кўрсатилаётган тез тиббий ёрдам хизмати сифати ва самарадорлиги тубдан яхшилаш мақсадида марказнинг техника базасини мустаҳкамлашга алоҳида эътибор қаратилди. Жумладан, шу кунларда туман тез ёрдам маркази техника паркининг мавжуд 1 та “ХУНДАЙ” ва 17 та “ДАМАС” русумли тез ёрдам автомобиллари қаторига яна 5 та “ДАМАС” русумли тез ёрдам автомашиналари ҳам қўшилмоқда. Туман тез ёрдам маркази ихтиёрига янги автомашиналарнинг қўшилгани туманда тез тиббий хизмат сифатини янада юқори, янги босқичга кўтаришда муҳим қадам бўлади.\nШунингдек, тез тиббий ёрдам чақириқларини қабул қилиш тезлигини ошириш мақсадида марказда чақириқларни қабул қилиш телефонлари сони 4 тага етказилди. Бунинг натижасида аҳолининг тез ёрдам чақирувида кутиб қолиш муаммоси тўлиқ бартараф этилди. Бундан ташқари ҳар бир тез ёрдам бригадалари мобиль алоқа воситалари билан таъминланди. Бу эса бригадалар ва марказ ўртасида узлуксиз алоқани таъминлаш имкониятини яратди.\nБир сўз билан айтганда, Каттақўрғон туманида пандемияни бартараф этиш ва аҳоли розилигини олиш йўлида туман тез тиббий ёрдам хизмати ходимлари кечаю кундуз фаол қатнашиб келмоқдалар.


Nestle лағмони Ҳиндистонда ман қилингач, асосий контрабанда объектига айланди\n20:48 / 10.06.2015\nNestle компаниясининг тез тайёрланадиган Maggi лағмони қонун билан тақиқлаб қўйилгандан сўнг асосий контрабанда товарларидан бирига айланди, деб дарак беради Hindustan Times нашри. Нашрнинг эслатиб ўтишича, у узоқ йиллар мобайнида Ҳиндистондаги севимли таомлардан бири бўлиб келган.\nЭндиликда емишнинг мухлислари уни ҳатто йирик шаҳарлардан ҳам катта қийинчиликлар билан қидириб топмоқда. Сотувчилар унинг ўрнига таклиф қилинган лағмонларни ўтказа олмаган.\nЭслатиб ўтамиз, ўтган ҳафта Nestle компанияси бутун Ҳиндистон бўйлаб лағмонларни сотувдан чиқарди. Нью-Деҳли ҳокимияти эса 15 тақиқ ўрнатди. Таъкидланишича, маҳсулотнинг навбатдаги партиясида қўрғошин даражасининг ошиб кетиши буларга сабаб бўлган.


18:47 / 24.04.2013 | Abubakr | 2271\nҲазрат кеча якшанба куни масжидга хуфтон ўқишга чиқиб, таҳятул масжид номозини ўқиб бўлиб дуо қилаётган вақтимда масжид ховлисидан шу масжиднинг қоровули сўкиниб нималарнидир тушунтираётгани эшитилди.\nБир оздан сўнг номозхонлардан бири азонни айтди ва 6-7 та одам йиғилдик лекин имом маълум бир сабабга кўра келмаганлиги сабаб қоровул имомликка ўтди. Шунда мен биродарлар номозда тажвиди бор инсон ўқисин десам хеч ким индамади. Яъна узр бу киши ҳозир сўкинган эдилар шунга имомликка тўғри келармикан дедим. Қорвул бўлмасам ўқи деб айтди.\nМен имомликка ўтдим кўпчиликни юки жудда қаттиқ босар экан қалтираб амаллаб ўқиб бўлгандан сўнг, барча хуфтонни суннатини кейин витрни ўқиб тугатди. Мен фақат хуфтон фарзига имомлик қилдим деб уйлаб тасбиҳ таҳлилларни ўз ичимда ўқиб дуо қилиб чиқиб кетаётганимда. Қоровул охиригача ўқимайсизми деб айтди Мен ўқиб бўлдим деб ташқарига чиқиб кетдим. Билмас қолган жамоат ҳам тасбиҳ таҳлил айтмаси мени кутиб турган экан. Масжидда чиқишдан бошлаб ҳозиргача вижоним қийналмоқда. Ҳуддики руёкор инсонга ўхшаб имомликни талаб қилиб олиб узимни кўрсатгандек. Қилган хатоимни тушиниб етдим. Лекин Мен ҳам нима қилай хеч номозни оддий халқ каби энди ўрганиб бораётган оми бўлсам. Шунга юрагим сиқлиб кетди. Энди шу масжидга бормасликка ва маҳалламиздан 8 астановка йироқда жойлашган масжидга бормоқчиман.\nҲечқиси йўқ. Ўша масжидга боринг. Узр айтинг. Ҳаммаси яхши бўлади. Бундан кейин шошилмай, ўйлаб иш қиладиган бўласиз.\nиккинчи хотинни биринчи хотинига нисбатан фарқи\nОъқилмаган намозларимни қандай ўқийман?\nШундай зикр қилиш борми?


Яна ҚҚС ҳақида. Зафар Ҳошимовдан мисол орқали таҳлил\nЯна ҚҚС ҳақида. Зафар Ҳошимовдан мисол...\n04.01.2019 21:25 1 350\nТадбиркор, «Korzinka.uz» тармоғи раҳбари Зафар Ҳошимов яна қўшилган қиймат солиғи (ҚҚС) масаласига тўхталди. Унинг қайд этишича, ҚҚС жорий этилиши нархларнинг кўтарилишига таъсир этмаслиги борасида ёзган мақоласи кўплаб муҳокамаларга сабаб бўлган.\nАксарият муштарийлар ва изоҳ қолдирган фойдаланувчиларимиз ўзларидаги мантиққа таяниб, ички овозларига қулоқ тутган ҳолда ҳанузгача «қўшилган қиймат солиғи қанақасига маҳсулот нархини кўтармаслиги мумкин?», деган савол беришмоқда. Мантиқлари эса оддий: корхоналар шу вақтгача ҚҚС тўламасдан, энди бирданига тўлашга ўтишди. 20% солиқ нархларни ошириб, харидорларнинг чўнтагидан олинмаса, яна қаердан ҳам келарди, деб фикр юритишмоқда.\nПостларим остида қолдирилган изоҳдардан бири эътиборимни тортди. У тахминан қуйидагича эди: «Айтайлик, чой 5000 сўм эди. Энди сиз ундан 834 сўм ҚҚС тўлайсиз. Ишончим комилки, сиз ушбу солиқни нархга қўшасиз ва чойнинг нархи 6000 сўм бўлади».\nБиринчидан, агар нархнинг устига шунчаки 20% қўшиб сотишнинг имкони бўлганида эди, чойнинг нархи аллақачон 6000 сўмга айланар эди. Бир нарсани тушунишингизни истар эдим: маҳсулотга қўйилган нарх тадбиркор истаган миқдорда бўлмайди. Исталган тадбиркор максимал даражада фойда олишни кўзлайди, бу бизнесга хос хусусият. Бироқ бозор уни чегаралаб туради.\nМаҳсулот нархи, ҳатто тадбиркор уни сотиб оладиган нархига ҳам боғлиқ эмас. Нарх — харидор бирор маҳсулот учун тўлашга тайёр бўлган қиймат саналади.\nДемак, агар пештахтадаги чой 5000 сўм бўлса, бу сотувчи ундан янада кўпроқ даромад қилишни истамаган, дегани эмас. Балки харидор чой учун ана шу нархдан кўпроқ тўлашга тайёр эмас, чунки талаб ва бозордаги таклиф мувозанати шуни тақозо қилади, деганидир.\nШу жойда бозор иқтисодиёти назариясининг нарх назарияси, талаб ва таклифларнинг мос келиши каби фундаментал, лекин ўқувчилар учун абстракт бўлган тушунчаларидан аниқ мисолларга йўналсак.\nМисол учун, нима сабабдан чой нархи нафақат ошмайди, ҳаттоки тушиши ҳам мумкин?, деган саволга қуйидаги мисол орқали жавоб олишингиз мумкин.\nҚутиси 5000 сўм бўлган чой мисолига қайтамиз.\nЎша 5000 сўм нархида қандай солиқлар бўлган? Келинг, шуни бир таҳлил қилсак. ҚҚС 1 январдан пайдо бўлиб қолгани йўқ, у доим «парда ортида» бўлса-да, «яшаб келган».\nАйтайлик, ўша чой импорт қилинган. Шу тарзда, сўмга чаққанда импортда 3000 сўм бўлган чойга 600 сўмлик ҚҚС солинган. Импортчи-савдо корхонаси чойни энди 3600 сўмлик таннархда олиб, биз-чаканачиларга 4200 сўмдан сотган. Бунда импортчи барча нархдан 5% ёки 210 сўм умумий солиқ тўлаган. Эътибор беринг, маҳсулот нархидаги солиқ миқдори 810 сўм бўлди. Энди биз чойни харидорларга 5000 сўмга сотганимизда умумий 4% ёки 200 сўм солиқ тўлаганмиз. Демак, ўтган йилнинг охиригача ўша 5000 сўмлик чойда биргаликда қўшганда 1010 сўм солиқ бўлган. Жараёнга қўшилган сиртқи ҚҚС туфайли «занжир»нинг барча қатнашчилари энди биргаликда фақат 20% ҚҚС тўлайди, маҳсулотдаги бутун бошли солиқ эса 1010 сўмдан 834 сўмга тушади.\nЭнди сизларга бир савол берсам, мана шундай солиқ юки камайган ҳолатда нарх қандай қилиб ўсиши мумкин?\nЯна бир савол, чакана савдо соҳасидаги шунча йиллик тажрибам билан нархларнинг ўсишига сабабчи бўладиган солиқ тизимини ҳимоя қилар эдимми?\nАлбатта йўқ. Ахир бунинг ортидан келиб чиқадиган савдо ва истеъмолнинг камайиши айланма маблағларимиз ва даромадларимизнинг ҳам қисқаришига олиб келар эдику.\nМазкур ислоҳотлардан кутган умид ва ишончларимиз айнан маҳсулот нархи таркибидаги солиқ юкининг камайишига боғлиқ эди.\nЯнги қарорлар кучга киришидан аввалроқ барча маҳсулот, товарлар бўйича батафсил таҳлил ўтказганмиз. Ўшанда, маҳсулотлар нархидаги барча солиқларнинг ўртача меъёри, биргаликда олганда 23%дан кўпроқ эди. Истеъмолчилар эса юқорида чой билан боғлиқ мисолга ўхшаб, бундан бехабар ҳолда ҳар бир харид вақтида шунча солиқ тўлашган. Янги ислоҳотлар эса биргаликдаги ана шу солиқ қийматини 16,67% гача камайтиришга имкон беради. Алал-оқибат, бу чакана турдаги савдога ихтисослашган дўконлар пештахталаридаги бир қатор маҳсулотларнинг нархи тушишига ҳам олиб келади.\nАйнан шунинг учун ҳам биз ўзгаришлар учун бор кучимиз билан курашмоқдамиз.\nБирин-кетин айни мавзуда туркум мақолалар ёзишимдан кўзланган асосий мақсадим, истеъмолчилар ва аввало тадбиркорларга янгиликларнинг асл моҳиятини етказишдан иборат.\nШу ўринда, ўтказилган чора-тадбирларнинг барча йўналишларидан ҳам кўнглим тўлди, деб айта олмайман.\nСолиқ тизимидаги камчиликлардан бири сифатида қишлоқ хўжалиги маҳсулотларида ҚҚС ва ҳисоб имкониятининг йўқлигини эътироф қилишим лозим.\nАйнан шу сабабдан ҳам ҳукумат нархларнинг ўсишига йўл қўймаслик учун ҚҚС жорий этилмайдиган 8 хил турдаги маҳсулотлар: гўшт, тухум, балиқ, картошка, пиёз, шакар, нон маҳсулотлари рўйхатини эълон қилди. Лекин маҳаллий қишлоқ хўжалиги маҳсулотлари фақатгина шу рўйхат билан чекланиб қолмайдику. Яъни, ушбу тоифаларда ҚҚС йўқлиги харид жараёнида амалда сабзавотлар, мевалар ва сут маҳсулотларининг нархи ошишига олиб келади. Шу ўринда, қишлоқ хўжалиги соҳасида ҳам ҚҚС амалиёти жорий этилиши аъло ечим бўлар эди. Ҳозирда қишлоқ хўжалиги маҳсулотлари ишлаб чиқарувчилари ўзлари сотиб олаётган хом-ашё ва материаллар таркибида кўп ҚҚС тўлашади, аммо сотишда ушбу тўловларни ҳисобга ола олишмайди ва бутун бошли ана шу солиқни таннархга киритишади.\nБироқ, ана шу камчиликларга қарамасдан, аввалги солиқ тизими ким томонидан ўйлаб топилгани, яратилгани ва қўллаб-қувватланганидан қатъий назар шунчалик зиёнли ва охири йўқ эдики, у бир вақтда нархларимизга оғир бир юкдек ётиб олган ҳамда иқтисодиётимиз тараққиётини тўхтатиб қўйиш орқали ишсизликка айбдор бўлган, ҳар қандай ўсишни жазолаган.\nШунинг учун, аввалги тизим билан таққослаганда янги солиқ тизими барча камчиликлари билан ҳам анча яхши ҳисобланади.\nЯна бир савол берсам: Солиқ ислоҳотидан сўнг нархлар ўсиши мумкинми? Албатта. Агар нархларнинг ўсиши фақат солиқ ислоҳотларига қараб қолганида ўтган 27 йилда нархлар қатъий барқарор қолар эди.\nБу ерда нимани таъкидламоқчиман? Янги солиқ тизими биринчи галда нархларнинг ўсишига эмас, балки ҳаттоки айрим ўринларда солиқ юки камайиши ҳисобига уларнинг тушишига ҳам олиб келиши мумкин.\nҚҚС Зафар Ҳошимов


Ҳукумат қирғизистонликларнинг фарзандларини Ироқ ва Суриядаги лагерлардан қайтармоқчи\nҲукумат Ироқ ва Сурия “қочқинлар лагери”даги Қирғизистон Республикаси фуқаролари бўлмиш болаларни қайтариш устида иш олиб боради.\nҲукумат матбуот хизматидан хабар беришларича, бош вазир ўринбосари Жениш Разаков бошчилигида идоралараро ишчи гуруҳи тузилган бўлиб, уларнинг ҳар бир аъзосига Ироққа виза очилган.\n«Қирғизистон Республикасидан Ироққа чартер рейсларни ташкиллаштириш масаласи ечилган. Бундан ташқари, Ироққа кириш виза тартибини бузган болалар учун молиявий жарималар қирғиз томонидан ундирилган. Ҳозирги вақтда ҳукумат аппаратида керакли молиявий маблағларни ажратиш тўғрисидаги қарор лойиҳаси келишиш босқичида турибди», - қайд этади ҳукуматдагилар.\nСентябрда Қирғистон Республикаси фуқаролари болаларини қайтариш учун иши гуруҳ Бағдодга жўнаб кетади. Ҳозирги вақтда тайёргарлик ишлари кетмоқда. Туркиядаги Қирғизистоннинг дипломатик корпуси ва консуллуги орқали Суриядаги курдлар лагерига кириш ва Қирғизистон Республикаси фуқароларининг турар жойини аниқлаштириш ишлари олиб борилмоқда.\nҚайд этилишича, мазкур масала бош вазир Муҳаммадкалий Абилғазиевнинг шахсий назоратида.\n1 август куни Бишкекда Ироқдаги лагерлардан 150 нафар аёл ва болаларни сентябр ойида ватанига қайтаришга тайёрлиги ҳақида баёнот берган бир гуруҳ қирғизистонликларнинг матбуот анжумани ўтказилди. Ташаббускор гуруҳ аъзолари аёллар ва болаларнинг Сурия ва Ироқдан қайтарилишига кетадиган харажатларни тўлашни таклиф қилишди.\nМХДҚнинг маълумотига кўра, бугунги кунгача Суриядаги ҳарбий ҳаракатлар зонасига 800 га яқин қирғизистонлик кириб борган. Уларнинг 200 нафардан зиёди ўша ерда ҳалок бўлган. Хабар қилинишича, “Ислом давлати”га қўшилган қирғизистонликларнинг 140 нафарга яқини аёллардир.


Xiaomi беш “кўзли” смартфонларини намойиш қилди | Qalampir.uz\nXiaomi беш “кўзли” смартфонларини намойиш қилди\nТехнология\t09 Ноябрь 2019 10:50 3431\nХитойнинг Xiaomi компанияси Европада Mi Note 10 ва Mi Note 10 Pro гаджетларини намойиш қилди. Бу ҳақда компания блогида хабар берилди.\nMi Note 10 ва Mi Note 10 Pro бир-биридан кескин фарқланмайди. Уларнинг асосий фарқи бирида етти пластикли линза, иккинчисида саккиз пластикли линза объективлари ўрнатилган.\n108 мегапикселли камера F/1,69 диафрагмали объектив, S5KHMX датчиги билан “қуроллантирилган”. Портрет шаклида тасвирга олиш модули 12 Мп, макро-модуль 2 Мп ва ултракенг бурчакли модуль 20 Мп, шунингдек, телеофотомодуль 5 Мп бўлиб, 10 карра катталаштирувчи гибрид оптик зумга эга. Смартфоннинг олд камераси 32 Мп.\nСмартфонга 6,47 дюймли гиперболик OLED экран ўрнатилган бўлиб, ён томонлари қайрилма шаклда. Бармоқ изининг оптик сканери дисплей остига ўрнатилган. Смартфоннинг оператив хотираси 6 Гб, унинг самарадорлигига 8 нанометрли Qualcomm Snapdragon 730G процессори жавоб беради.\nЕвропада Xiaomi Mi Note 10 549 евродан, “акаси”нинг 8/256 Гб хотирали варианти 100 евро қимматроқдан сотилади.\n26 Май 14:40 45271\n27 Май 20:39 32167\n26 Май 09:01 30879\n28 Май 08:06 23432\n28 Май 21:12 23300


Парламент сўрови натижалари кўриб чиқилди - Халқ сўзи\nПарламент сўрови натижалари кўриб чиқилди\n19:37 28 Февраль 2020 Сиёсат\nЯлпи мажлисда сенаторлар ота-оналар қаровисиз қолган, “Меҳрибонлик” уйларида тарбияланган ёшларнинг жамиятга ижтимоий мослашувидаги долзарб масалалар тўғрисида Ўзбекистон Республикаси Вазирлар Маҳкамасига юборилган парламент сўрови натижаларини кўриб чиқдилар.\nВазирлар Маҳкамасининг 2019 йил 30 сентябрдаги қарори билан етим болалар ва ота-она қарамоғидан маҳрум бўлган болаларни оилага қабул қилаётган номзодларни (фуқароларни) танлашга ва тутинган ота-оналарни тайёрлашга қаратилган тегишли низомлар тасдиқланган. “Меҳрибонлик” уйлари ва болалар шаҳарчаларининг 43 нафар раҳбар ходими ҳамда 413 нафар педагог ходими аттестациядан ўтказилган.\nШу билан бирга, бу йўналишдаги қатор камчиликлар ҳам қайд этилди. Жумладан, етим болалар ва ота-она қарамоғисиз қолган болаларнинг ҳуқуқий ёрдам олиш ва суд ҳимоясида бўлиш ҳуқуқлари етарли даражада таъминланмаган. Етим болалар ва ота-она қарамоғисиз қолганларни “Меҳрибонлик” уйларига жойлаштириш фақат туман (шаҳар) ҳокимлари ихтиёрида қолиб кетаётганлиги уларнинг келгуси тақдирини белгилашда субъектив ёндашув ҳал қилувчи омил бўлиб қолишига олиб келмоқда. Бу эса кўп ҳолларда етим болалар ва ота-она қарамоғисиз қолганларни патрионат ёки оилалар қарамоғига бериш ишлари самарали йўлга қўйилишига салбий таъсир кўрсатмоқда.\nБундан ташқари, бундай болаларни давлат-хусусий шериклик асосида ташкил этиладиган нодавлат оилавий муассасаларга жойлаштиришнинг ҳуқуқий асосларини яратиш зарурлиги таъкидланди. Бу масала юзасидан Олий Мажлис Сенатининг тегишли қарори қабул қилинди.\nДунёда коронавирус. Испанияда мотам, Грузияда байрам ва бошқа янгиликлар\n“Ўрикзор” савдо мажмуасида коронавирус инфекцияси аниқланди, бозор вақтинчалик ёпилди\nДунёда коронавирус. Австрияда президент карантин қоидаларини бузди ва бошқа янгиликлар


Жорий йилнинг 18-22 сентабр кунлари бўлиб ўтадиган ICTWEEK-2017 ҳафталиги бу йил формат ва мазмун жиҳатдан аввалги йиллардан фарқ қилади. Жумладан, бу йил ташкил қилинаётган кўргазма кичик ва ўрта бизнес соҳасида фаолият кўрсатувчи IT-компаниялар учун катта имкониятлар эшикларини очиб беради. Иштирокчиларга кўргазма доирасида шартномалар имзолаш ҳуқуқи берилади. Бу эса янги ишланма ва дастурларни амалда татбиқ этиш, дастурий таъминот бозори ривожи учун айни муддао. Шунингдек, бу йил кўргазмада иштирок этувчи юртимиз аҳолиси нафақат маҳаллий, шунингдек жаҳон IT-саноатининг илғор маҳсулотлари билан ҳам танишадилар.\nБу йил ҳафталикни ўтказиш жараёнидаги муҳим янгиликлардан бири - кўргазмада иштирок этиш учун стендларни онлайн буюртма қилиш хизмати бўлди, дейиш мумкин. Бунинг учун www.ictweek.uz сайтидаги интерактив харита орқали маъқул стендни танлаш ва олдиндан банд қилиш мумкин.\nШунингдек, кўргазма форматига кўра ҳам ноанъанавий бўлади. Аниқроғи, инновацион! Кўргазма павилонлари орасида маданий-кўнгилочар тадбирлар ташкил илинади. Жумладан, Cyber Games, стартап лойиҳалар тақдимотлари, RoboKidz - роботлар намойиши, demozona - янги лойиҳалар намойиш этиладиган ҳудуд, 3D-заллар, шу билан бирга, интерактив ўйинлар учун бўлимлар мавжуд бўлади.\nЯна бир муҳим илғор жиҳат - электрон равишда рўйхатдан ўтиш тизимидир. Энди иштирокчи автоматлашган тизим ёрдамида қатнашишни режалаштирган тадбирни ҳамда вақтини электрон форматда аввалдан заҳирага олиб қўяди.\nБу йил ICTWEEK UZBEKISTAN-2017 ҳафталиги доирасида ўтказиладиган тадбирларнинг барчаси ягона манзилда бўлиб ўтади. Бу ўз навбатида, иштирокчиларга ўзини қизитирган барча дастурларни ўтказиб юбормаслик имконини беради. Шунингдек, «O‘zekspomarkaz» ҳудудининг қулай инфратузилмага эгалиги ҳафталикни юқори даражада ташкил қилинишини таъминлайди.\nЎзбекистон Республикаси Ахборот технологиялари ва коммуникацияларини ривожлантириш вазирлиги томонидан тасдиланган "Шартномалар реестрини рўйхатга олиш ва юритиш тартиби тўғрисида"ги Низомда «ICTWEEK UZBEKISTAN-2017» мобайнида шартномаларни имзолаш қоидалари белгилаб берилган.\nМазкур Низомга кўра, бу имтиёздан Ўзбекистон Республикасида ахборот- коммуникация технологиялари соҳасидаги хўжалик субъектлари фойдалана оладилар. Бу янгилик миллий дастурий таъминот ишлаб чиқарувчиларни қўллаб-қувватлашни кўзлайди.\nШунингдек, айтиб ўтиш жоизки, тўғридан-тўғри шартномалар фақатгина мазкур кўргазма иштирокчилари томонидан тузилиши мумкин.\nВазирлар Маҳкамасининг қарорига мувофиқ, кўргазма доирасида ахборот тизимларини, ресурслари ва маълумотлар базаларини ҳамда бошқа дастурий таъминот маҳсулотларидан фойдаланиш, ишлаб чиқариш ва бу йўналишда хизмат кўрсатиш бўйича шартномалар имзоланиши мумкин. Низомда ҳам мазкур жиҳатлар алоҳида белгилаб берилган.\nПросмотров: 2337 Скачать в PDF Версия для печати Наверх


(Жиноятнинг узун йўлига яна бир назар)\nЗиёли оиланинг боласи жиноят оламига кириб қолди. Яна кимнингдир ёлғиз фарзанди ичкиликка ёки гиёҳвандликка мубтало. Бошқасининг фарзанди ўғирлик қилиб қамалган. Нима учун баъзи болалар жиноят оламига кириб қолмоқда? Оилада бу каби нохуш ҳолатлар рўй беришига ким айбдор?\nКитоб муаллифи ана шу саволларга ҳаётда учрайдиган мисоллар орқали жавоб беришга, бу каби иллатлар илдизини топишга ҳаракат қилади.\nЖондан азиз фарзандларимиз тўғрисўз, билимли, ақлли, имонли бўлиб вояга етиши учун тарбиянинг қайси жиҳатларига эътибор қаратиш зарурлиги ҳақидаги қимматли тавсиялар ҳам мазкур китобдан ўрин олган.\nНоми: «Қуёшингиз ботмасин»\nНашриёт: «O'zbekiston milliy ensiklopediyasi»\nЎлчами: 70х108 1/16\nБиринчи бўлим. Айбсиз айбдорлар\nИккинчи бўлим. Ечилиши мушкул муаммо\nУчинчи бўлим. «Мен» - ўзликни англаш\nТўртинчи бўлим. Қил кўприк\nБешинчи бўлим. Ёмонликлар онаси\nОлтинчи бўлим. Шайтонлар бошқарувчи олам\nЕттинчи бўлим. Тутқунлик\nСаккизинчи бўлим. Озодлик нури кўзни қамаштирадими?\nКўрилган сони: 12835


Ҳукумат Бакиевни айблади\nҚирғизистонда Ўш қирғинидан икки йил ўтиб, бу фожианинг расмий версияси ишлаб чиқилди.\nҚирғизистон президенти кўрсатмаси билан икки ой мобайнида Миллий хавфсизлик хизмати, ички ишлар вазирлиги, Бош прокуратура мутахасислари иштирокида ёзиб чиқилган Ўш қирғинининг расмий версияси жамоатчиликка ошкор қилинди.\nҚирғизистон ҳукумати томонидан қирғиндан икки йил ўтгач ёзилган версияда айтилишича, Ўш воқеаларининг содир этилишига биринчи навбатда 2010 йил 7 апрелида ҳокимиятдан ағдарилган собиқ президент Қурмонбек Бакиев, унинг оила аъзолари ва қариндошлари сабаб бўлган. Расмий версияда Ўш қирғини кунлари ҳокимиятда бўлган Муваққат ҳукумат содир бўлган воқеа учун масъул эмаслиги таъкидланади.\n- Агар Муваққат ҳукумат чора кўрмаса ёки Муваққат ҳукумат айби билан бу воқеа содир бўлганда, албатта унинг жиноий жавобгарлиги масаласи кўрилган бўлар эди. Бироқ биз “Муваққат ҳукумат кўрган чора-тадбирлар воқеанинг олдини ола билмади”, деб ёзаяпмиз. Шунинг учун ҳам бу ерда жиноий эмас, маънавий масъулият ҳақида гап бўлиши мумкин, холос,-деди Бош прокурор ўринбосари Нурлан Жээналиев.\nРасмий версияда қирғиз ҳукумати Ўш қирғини ташкилотчилари сифатида айблаётган ўзбек лидерларига янги айбловлар ҳам билдирилган.\n“Сепаратистларнинг радикал лидерлари Қирғизистон жанубида йирик бизнесга эгалик қилишган ва бизнесни сақлаб қолиш мақсадида ўзбек мухториятини тузиш ёки ҳукуматни эгаллаш режасининг иккита вариантини тайёрлаган”, дейилади расмий версияда.\nШу билан бирга, расмий версияда Қодиржон Ботиров раҳбарлигидаги ўзбек лидерлари ўз мақсадларига эришши йўлида “Ҳизбут-тахрир” ташкилоти билан ҳамкорликда бўлгани иддао қилинади.\nПрезидент кўрсатмаси билан ишлаб чиқилган версияда этник ўзбеклар маҳаллаларини баррикадалар билан тўсиб олгани, уйлари ва томларига SOS, HЕLP деган сўзларни олдиндан ёзиб қўйганлари алоҳида таъкидланади.\n- Ҳужжатда Ўш воқеасининг такрорланмаслиги учун нималар қилиш керак, қандай чора-тадбирларни амалга ошириш керак деган саволлар жавобсиз қолган. Расмий версияни ишлаб чиқишда Миллий хавфсизлик хизмати ҳам қатнашган. Демак, бу хизмат ўш воқеаси такрорланишига йўл бермайдиган механизмаларни ишлаб чиқиб, ҳукуматга таклиф қилиши керак эди. Муваққат ҳукуматнинг икки аъзоси – Эмил Каптагаев ва Кенешбек Дуйшебаевларни эса жиноий жавобгарликка тортиш керак эди, деб ҳисоблайман. Чунки уларга маҳаллий ҳокимиятлардан вазият мураккаблашаётгани ҳақида тўққиз марта маълумот берилган, -деди сиёсатшунос Табилди Акеров.\nМаълумотга кўра, Ўш қирғининг расмий версиясини ёзиш жараёни якунлангани йўқ. Бу иш яна давом этиши айтилмоқда.\nҚирғизстон ҳуқуқ-тартибот тузилмлаари расмий версияни ёзиш учун Ўш қирғинини ўрганган Миллий комиссия ҳужжатларини асос қилиб олганлари ҳам хабар қилинди.\nЎш қирғинини ўрганган Халқаро комиссия хулосаси Миллий комиссия хулосасидан кесин фарқ қилади. Халқаро комиссия “Ўш қирғини қирғиз ҳукуматининг этномиллатчиликка асосланган сиёсати оқибатида содир бўлди” деган хулосасини ёйинлаган эди.\nЎш қирғини: ҳукумат Бакиевни айблади


Tesla акциялари 9 фоизга тушиб кетди. Илон Маск қарийб 20 млрд доллар йўқотди – Kommers.uz\nМиллиардерлар\t8:30 | 28.1.22\nTesla акциялари 9 фоизга тушиб кетди. Илон Маск қарийб 20 млрд доллар йўқотди\nБизнесменнинг капитали 223,7 миллиард долларга баҳоланмоқда.\nTesla акциялари 27 январдаги савдоларда 9 фоизга тушиб кетди ва 857 доллардан савдо қилинди. Бу ҳақда Forbes ёзмоқда.\nTesla акцияларининг нархи тушиб кетиши компания асосчиси, дунёдаги энг бой тадбиркор Илон Маскнинг ҳам молиявий ҳолатига таъсир қилмай қолмади. Нашрнинг ёзишича, Маскнинг капитали 223,7 миллиард долларга баҳоланган, бу бир кун аввалгига нисбатан 19,1 миллиард долларга камдир.\nҚайд этилишича, Tesla бош директори Илон Маск инвесторлар билан бўлиб ўтган конференция чоғида компания жорий йилда бозорга янги автомобиль моделларини олиб чиқмаслигини айтган. Акциялар нархининг қулаши айнан шу баёнот билан боғлиқ.\nАввалроқ Американинг электромобиль ишлаб чиқарувчи Tesla компанияси 2021 йилда компания объектлари етказиб бериш занжиридаги муаммолар туфайли тўлиқ қувват билан ишламаётганига қарамай, рекорд даражадаги соф фойда қайд этгани хабар қилинганди.


Нур-Султон Хитой матбуотида Қозоғистон тўғрисида чоп этилган мақолага норозилик билдирди\n19 апрел 2021, Тошкент вақти: 09:06\nҚозоғистон 14 апрелда Пекинга нота топширди\nҚозоғистон Ташқи ишлар вазирлиги Хитой матбуотида Қозоқ худуди тўғрисида чоп этилган мақолага норозилик билдириб, 14 апрелда Пекинга нота топширди. Мақола муаллифи “Замонавий Қозоғистон ҳудуди бир вақтлар Хитойга тегишли бўлган”, деган хулосани эълон қилган.\n“Ташқи ишлар вазирлигида Хитойнинг Қозоғистондаги элчиси Чжан Сяо билан учрашув бўлди. Учрашувда қозоқ томони www.sohu.com сайтида “Нима учун Қозоғистон Хитойга қайтишга интилади?” сарлавҳаси остида чоп этилган мақолага норозилик билдирилди”, дейилади Қозоғистон ТИВ хабарида.\nҚозоғистон ТИВ баёнотида айтилишича, “мақола ўтган йилнинг сентябрь ойида Пекинда имзоланган ҳар тарафлама стратегик ҳамкорлик шартномасига зиддир”.\nХитой Қозоғистон инвесторлари ичида тўрттинчи ўринда туради.\nҚозоқ жамоатчилигида сўнгги пайтларда Хитойга қарши норозилик кайфияти пайдо бўлган, бу мамлакатда Хитойга норозилик сифатида тез-тез турли акциялар ўтказилиб турилади.


Жиззах давлат педагогика институтига университет мақоми берилади - EFFECT.UZ\n. 12:32 | 21.10.2021\nЎзЛиДеП партиясидан президенликка номзоди тасдиқланган Шавкат Мирзиёев Жиззах давлат педагогика институтига университет мақоми берилишини маълум қилди.\n“Ўзбекистон халқ ҳофизи, атоқли бастакор Орифхон Ҳотамовнинг маданиятимиз ривожига қўшган улкан ҳиссасини эътиборга олиб, Жиззах шаҳрида Орифхон Ҳотамов номидаги мақом санъати ва мумтоз қўшиқчилик бўйича республика танловини ўтказсак, ўйлайманки, ҳар томонлама ўринли бўлади.\nХабарингиз бор, 2017 йили вилоят мусиқали драма театри бутунлай қайтадан бунёд этилди. Фарзандларимиз учун муҳташам қўғирчоқ театри барпо этдик. Биз албатта бундай маънавият масканларини ҳали кўплаб бунёд этамиз.\nМаълумки, яқин вақтгача вилоятда бор-йўғи 2 та олий ўқув юрти мавжуд эди. Кейинги йилларда бу ерда яна 3 та олийгоҳни ташкил қилдик. Бугунги шиддатли тараққиёт даври олдимизга қўяётган талаблар ҳамда вилоятнинг ижтимоий-иқтисодий эҳтиёжларини ҳисобга олган ҳолда, Жиззах давлат педагогика институтига университет мақомини берсак, бу таклифга нима дейсизлар?\nБугун Жиззах шаҳридаги олийгоҳларда 31 мингдан зиёд талаба таълим олмоқда. Аҳоли ва талаба ёшларнинг хоҳиш-истакларини инобатга олиб, шаҳардаги Форум мажмуаси ҳудудида замонавий кутубхона барпо этишни таклиф қиламан.\nШу ўринда, Жиззах вилояти – моҳир чавандозлар юрти десам, муболаға бўлмайди. Хусусан, Ғаллаорол, Бахмал, Зомин, Фориш, Шароф Рашидов туманларида чавандозлик, кўпкари каби миллий спорт ўйинлари бўйича ўзига хос анъана ва қадриятлар шаклланган. Ана шуларни инобатга олиб, Жиззахда Йилқичилик ва от спортини ривожлантириш марказини ташкил этсак, мақсадга мувофиқ бўлади, деб ўйлайман”, – дейди Шавкат Мирзиёев.\nХоразмда симоб ва платинани 530 минг долларга пулламоқчи бўлган шахс ушланди


САЙЛОВЛАР ОЛДИДАН АЙТИЛГАН ВАЪДАЛАР УНУТИЛДИМИ?\nТаҳририятимизга Навоий вилояти Хатирчи туманининг Алишер Навоий номли маҳалласидан Манзура Эсонова мурожаат қилиб, маҳалладаги ички йўллар мутлақо ёмон аҳволда экани, болалар тупроқ кўчанинг чангини ютиб улғаяётганини билдирди. Ҳудуд аҳли сайловда йўлларни таъмирлашга ёрдам беришни ваъда қилган номзодга овоз берган бўлса-да, аммо у ишончни оқламагани, энди депутат ёрдамидан умидни узиб, юқори ташкилотларга мурожаат қилаётганини таъкидлади.\nЮқоридаги ҳолатни ўрганиш мақсадида Алишер Навоий номли маҳалла раиси Мавлуд Сатаевни суҳбатга тортдик.\n— Халқ депутатлари вилоят Кенгаши депутати Назира Тоғаева шаҳарда яшаса-да, қишлоғимизга тез-тез келиб туради, — дейди М.Сатаев. — Айни пайтда у вилоят касаба уюшма ташкилотлари бирлашмаси раҳбари сифатида ўз имкониятларидан фойдаланиб, сайловчиларининг муаммо ва ташвишларини енгиллатишга ҳаракат қилмоқда. Жумладан, кам таъминланган оилаларни моддий-маънавий томондан қўллаб келяпти. Аммо туман Кенгаши депутатини танимайман. Сайловдан кейин бир марта маҳаллага келганди. Шундан сўнг бирор марта идорага келмади, маҳалланинг дарду ташвиши билан мутлақо иши йўқ.\nҚарангки, маҳалла раиси халқ депутатлари туман Кенгаши депутатининг исм-шарифини ҳам билмас экан. Илтимосимизга кўра, у бу депутат кимлигини аниқлаб бергач, депутат Манзура Раҳмонова билан боғландик.\n— Ҳудудимиз йўллари яхши эмаслигини биламан, сайёр қабулда фуқаролар бу ҳақда мурожаат қилишган, — дейди М.Раҳмонова. — Мен бу борада туман йўллардан фойдаланиш унитар корхонасига депутатлик сўрови юборганман. Ҳаммаси дастурга қўйилган, навбат билан бўлади, дейишди.\nДепутатдан бу масала қачон, қайси дастурга киритилгани ҳақида сўраганимизда эса аниқ жавоб ололмадик. Шундан кейин ундан сайловдан кейин қайси ташкилотларга, қандай масалаларда депутатлик сўровлари юборгани ҳақида сўрадик. Афсуски, бу саволимиз ҳам жавобсиз қолди. Ваҳоланки, депутатга берилган ваколатлар орасида депутатлик сўрови алоҳида аҳамиятга эга. Чунки унда кўтарилаётган ҳар бир масала ортида, энг аввало, инсон тақдири, кўпчиликнинг манфаати туради. Қолаверса, бу тизим халқнинг ўзи сайлаган вакилга ишончининг ортишига хизмат қилувчи энг мақбул йўлдир.\nСайловчилар дардини ким тинглайди?\n— Маҳалламизда тез-тез чироқ ўчади, кучлироқ шамол бўлса, қўлбола симёғочлар йиқилишига оз қолади, ёнғин чиқишидан қўрқамиз, — дейди туманнинг «Полвонота» маҳалласидан Ҳусниддин Шамсиев. — Депутатимиз Акбар Қобиловга бу борада мурожаат қилганмиз, аммо натижа бўлмади. Ўзи депутатларни нега сайлаймиз? Ҳудуддаги муаммоларни ҳал қилиш учунми?\n«Сайловчиларингиз электр таъминотидаги муаммолар ҳақида сизга мурожаат қилишган экан, буни бартараф этиш учун бирор ҳаракат қилдингизми?» — дея халқ депутатлари туман Кенгаши депутати Акбар Қобиловдан сўрадик. Бироқ суҳбатдошимиз депутатлик сўрови юборгани, унинг жавоби қандай бўлгани ҳақидаги сўровларимизга маълумот тақдим этолмади.\n— Туманимизнинг қатор маҳаллаларида қўлбола симёғочлар ўрнатилгани ҳақиқат, «Полвонота» маҳалласи фуқароларидан бу борада кўп маротаба мурожаат бўлган, — дейди туман электр таъминоти корхонаси бош муҳандиси Ёқуб Ибодуллаев. — Жорий йилда пандемия туфайли кўплаб режаларимиз амалга ошмай қолди. 2021 йилда бу маҳалладаги электр узатгичлар тўлиғича янгиланади.\nХалқда ишонч бўлмаса, депутатга мурожаат қилмайди\nТуманнинг «Тошқулоқ» ва «Кўксарой» маҳаллаларида тоза ичимлик суви масаласида муаммолар мавжуд. Маҳалла фуқаролари билан суҳбатлашганимизда улар бу масалада ўзлари сайлаган депутатларга мутлақо мурожаат қилишмаганини айтишди. Чунки сайловдан кейин сайловчидан ҳол сўрамаган депутатни одамлар танишмайди.\n— Мактабимиз тоза ичимлик суви билан таъминланмаган, — дейди «Кўксарой» маҳалласида жойлашган 21-умумтаълим мактаби директор ўринбосари Намоз Умиров. — Ўқувчилар ўзлари учун елим идишларда уйидан сув олиб келади. Бола-да, ҳозирги пандемия шароитида бири иккинчисининг идишидан сув ичмасин, деб гигиена қоидаларига амал қилишини назорат қилиб турамиз. Депутатимизга бу борада мурожаат қилмаганмиз, чунки у сайловдан кейин мактабга мутлақо келмаган. Муаммони ўз танасида ҳис қилмаган масъулдан умид йўқ.\nМаҳалла идораси эшигига қулф урилгани ва фуқаролар йиғини ходимлари билан телефон орқали ҳам боғланиб бўлмагани боис биз ҳудуддан сайланган депутатлар ҳақида маълумот оломадик. Шундан сўнг «Кўксарой» ва «Тошқулоқ»қа қачон тоза ичимлик суви етиб келишини билиш мақсадида «Хатирчи сув таъминоти» МЧЖга йўл олдик.\n— Раҳбарлик давримда бирор марта депутат ўз ҳудудида ичимлик суви муаммо экани ҳақида депутатлик сўрови юборгани йўқ ёки оғзаки ҳам мурожаат қилмаган, — дейди корхона раҳбари Бахтиёр Раҳимов. — Ҳозир халқнинг ўзи ҳақ-ҳуқуқини яхши билади, тегишли идоранинг эшигини ўзи қоқади. «Тошқулоқ» маҳалласини тоза ичимлик суви билан таъминлаш масаласи 2021 йилда ҳал бўлади. Аммо «Кўксарой» маҳалласи дастурга киритилгани йўқ. Шу пайтгача туманнинг 80 фоиздан ортиғи тоза ичимлик суви билан таъминланган, дейиларди. Аммо ҳақиқатда 14,5 фоиз ҳудудга сув етиб борган. Албатта, бу муаммо босқичма-босқич ҳал бўлади. Бунга пандемия ҳам халақит беряпти. Белгиланган тартибда ишлар амалга оширилгач, ҳақиқатда сув таъминотини юқори кўрсаткичга етказамиз.\nХалқ уйғонган, депутатлар-чи?\nСўнгги йилларда маъмурий бошқарув юкининг маълум қисмини марказдан ҳудудларга бериш йўлида қатор ишлар қилинмоқда. Жумладан, «Маҳаллий давлат ҳокимияти тўғрисида»ги қонун янги таҳрирда қабул қилиниб, туман ва шаҳар бюджетини кўриб чиқиш, ҳудудларнинг бюджет параметрларини тасдиқлаш ва унинг ижросини назорат қилиш бўйича депутатларнинг роли оширилди.\nВаҳоланки, Олий Мажлис Қонунчилик палатаси ҳамда маҳаллий Кенгашларга сайловлар олдидан номзодлар ҳар қачонгидан-да катта ваъдаларни беришган, янаям аниқроғи, энди одамларни қуруқ ваъдалар билан ишонтириб бўлмаслигини, юртдошларимизнинг дунёқараши, фикрлаши ўзгарганини таъкидлашганди. Аҳолининг ҳаётга муносабати ўзгаргани, ҳақ-ҳуқуқини таниётгани рост. Аммо, афсуски, улар ишониб сайлаган айрим депутатлар ҳамон ўз вазифасини фақат сессияларда иштирок этишдан иборат, деб билишяпти. Аслида эса депутат халқ дарди билан ёниб яшаса, ўз ваколатларидан самарали фойдаланса, масъулиятни ҳис этса, жойлардаги қатор муаммолар, албатта, ижобий ечим топади.


Низомнинг 4-иловаси 2-устуни ва 16-устуни қандай аниқланади?\n“Солиқ тўловчиларга ноль даражали ставкани қўллаш натижасида ҳосил бўлган ҚҚСнинг ортиқча суммасини солиқ тўловчининг банкдаги ҳисобварағига қайтариш тартиби тўғрисида”ги Низомнинг 4-иловаси 2-устунида солиқ даври бошига ҚҚСнинг ортиқча суммаси қолдиғи, 16-устунида эса солиқ даври охирига ҚҚСнинг ортиқча суммаси қолдиғи сўралган. Корхонанинг my.soliq.uz даги шахсий кабинети маълумотлари: 01.01.2018 ҳолатига қолдиқ: -516 млн.сўм (ортиқча тўлов) Перерасчёт 2017 й. 3-чорак: -23 млн.сўм (камайтирилган) Расчёт 2017 й. 4-чорак: -148 млн.сўм (камайтирилган) Расчёт 2018 й. 1-чорак: -1243 млн.сўм (камайтирилган) Расчёт 2018 й. 2-чорак: 211 млн.сўм (ҳисобланган) 01.10.2018 ҳолатига қолдиқ: -1719 млн.сўм (ортиқча тўлов).\nСолиқ тўловчиларга ноль даражали ставкани қўллаш натижасида ҳосил бўлган ҚҚСнинг ортиқча суммасини солиқ тўловчининг банкдаги ҳисобварағига қайтариш тартиби АВда 07.04.2016 йилда 2775-сон билан рўйхатга олинган Низомда баён этилган.\nУшбу Низомнинг 4а ва 4б сонли иловаларида 4-сон иловани тўлдиришга шартли мисоллар келтирилган. Ушбу шартли мисоллар охиридаги изоҳда жадвал ячейкаларини қандай тўлдириш ёзилган. Масалан:\n090-сатр бўйича 16-устунда:\nагарда (2-уст. + 4-уст.) қиймати 10-1-уст. қийматидан кичик ёки тенг бўлса: (2 уст. + 4 уст.) 10-1-уст, яъни 2 устун ва 4 устун йиғиндиси билан 10-1-устун орасидаги фарқ ёзилади.\nагарда (2-уст. + 4-уст.) қиймати 10-1-уст. қийматидан катта бўлса: 16-уст. тўлдирилмайди.\n2-устунда сўларган маълумот эса аввалги солиқ даврининг 16-устунидан кўчирилади. Агар сиз бундай жадвални биринчи марта тўлдирсангиз, табиийки, 2-устунда “ноль” кўрсатилади (ёки тўлдирилмайди).\nҚўшма корхонанинг 2017 йил 1 чорак учун ягона солиқ тўлови ҳисоб-китоби келтирилган маьлумотлар асосида қандай тартибда тўлдирилади?\nУстав фондидаги чет эл улуши 300 минг АҚШ доллар бўлган қўшма корхона (ХХТУТ 21242) 2017 йил январь ойида ташкил этилди ва у ягона солиқ тўловчиси ҳисобланади. 2017 йил 1 чорак якунларига кўра, қўшма корхонанинг молиявий кўрсаткичлари қуйидагича: ишлаб чиқариш фаолиятидан соф тушум – 100 млн.... Далее\nТекстиль МЧЖ 2017 йил 18 мартда ташкил этилган. Корхонанинг таъсисчи “А” МЧЖ Текстиль МЧЖнинг устав фондини шакллантириш учун 2017 йил 30 июнда жами 30 млн сўмлик материални счёт-фактура асосида берди. 30 млн сўм (ҚҚС билан бирга) ичида 5 млн сўм ҚҚСни ташкил этади.... Далее\nХизмат сафари харажатларини нормадан ортиқ кисми ЖШДС ҳисоботининг Илова №1 нинг 2-3 устунлари ва 6-7 устунларида кандай акс эттириладими?\nЖамиятда ходимлар учун хизмат сафари харажатлари ҳисоблаб жамоа шартномага асосан тўлаб берилади. Бунда Жамоа шартномада кўрсатиб ўтилган йўл харажатлари ЭКИҲ – 172 240 сўм миқдорида, кундалик харажатлар учун ЭКИҲ – 172 240 сўм берилади. Бу белгиланган нормадан кўп.... Далее\nАлкоголли ва салқин ичимликларини чакана савдоси билан шуғулланувчи корхона ягона солиқ тўловининг энг кам миқдорини қанақа тартибда ҳисоблаб чиқариши керак?\nБизнинг корхона алкоголли ичимликлар билан чакана савдо фаолиятини амалга оширади. Ушбу фаолият тури бўйича 4% ставкада ягона солиқ тўлови ҳисобланади ва бюджетга ўтказиб берилади. ЯСТнинг энг кам миқдорини қўллаш бўйича Адлия Вазирлигидан 2203-сон билан рўйхатдан ўтган Низом талабларига амал қилинади.... Далее\nУч томонлама ўзаро қарздан кечиш шартномаси жорий қонунчиликка асосан мумкинми? Солиқ оқибатлари қандай бўлади?\nФуқаролик кодексининг 315, 316, 320, 322, 323-моддаларига асосланиб корхоналар ўртасидаги дебиторлик ва кредиторлик қарзларини камайтириш мақсадида корхонамиз 3 томонлама шартнома тузишни режалаштирмоқда. Масалан, А корхона В корхонадан 100 млн.... Далее


Мигрантлар солиқ тўлаши керакми? Камбағалларга бош-қош вазирлик мулозими жавоб берди | Qalampir.uz\nМигрантлар солиқ тўлаши керакми? Камбағалларга бош-қош вазирлик мулозими жавоб берди\nЖамият\t15 Октябрь 2021 18:28 16639\n“Миллий тикланиш” партиясидан президентликка номзод Алишер Қодировнинг сайловчилар билан учрашувда хорижда ишлаётган мигрантлар ҳам Ўзбекистонга солиқ тўлаши кераклиги ҳақидаги таклифни илгари сурган эди. Қодировнинг ушбу таклифи айни кунларда ижтимоий тармоқларда трендга чиққан.\nQALAMPIR.UZ Қодировнинг ушбу айтган гапларига Иқтисодий тараққиёт ва камбағалликни қисқартириш вазирининг биринчи ўринбосари Саидқаҳҳор Холхўжаевнинг қандай муносабат билдиришига қизиқди. Холхўжаевнинг жавоби эса қуйидагича бўлди.\n“Бу фикрларни тўғри, деб айта олмайман. Ҳаммамизга маълумки, фуқароларимиз чет элда ишлаш учун одатда узоқ муддатга боришади. Яъни, 180 кундан узоқроқ муддатда бошқа юртда ишлашади. Амалдаги норматив ҳужжатларга мувофиқ 180 кундан кўпроқ муддат чет элда бўлган фуқароларимиз юридик нуқтаи назардан норезидент ҳисобланишади ва солиқларни ишлаб топган даромадларидан ўша давлатда тўлашига тўғри келади. Икки давлат орасида солиққа тортиш тизимларини соддалаштириш нуқтаи назаридан бир давлатда тўланган солиқлар бошқа давлатда ҳам қабул қилинади. Яъни, фуқаро солиқни тўлаган ҳисобланади.\nШундан келиб чиқадиган бўлсак, ўйлайманки, мигрантларимиз чет элда даромад олиб, ўша ернинг қонунчилиги бўйича солиқларни тўлашмоқда. Битта даромад учун икки марта солиқ сўралиши нотўғри фикр, деб ўйлайман”, дейди Саидқаҳҳор Холхўжаев.\nЭслатиб ўтамиз, Қодировнинг мигрантлардан ҳам солиқ ундириш кераклиги ҳақидаги гаплари ҳамон муҳокамалар марказида бўлиб турибди. Айримлар Алишер Қодировнинг бу гапларидан кейин унга овоз берувчилар сони кескин тушиб кетишини айтса, яна кимдир бу ҳам сайлов олдидан бир PR эканини таъкидламоқда. Хуллас, натижаларни сайловдан кейин кўрамиз.\n16 Январь 18:38 63373\n18 Январь 15:46 40476\n17 Январь 20:39 29531\n17 Январь 11:07 26620\n16 Январь 11:39 26480


Муносиб бўлиш — Dilkashradio.com\nАссалому алайкум. Қизлар бўлажак турмуш ўртоғидан, биз аёллар эса эримиздан кутадиган ҳислатларга ўзимиз қанчалик мос кела олишимиз ва қандай қилиб “кўнгилдагидек” инсонга айланишимиз мумкин? Бизнинг ҳиссий ҳаётимиз ҳар доим биздаги фазилатларни акс эттиришини англашимиз жуда муҳим. Кимдир: “Яхши аёл ёки яхши эркаклар бўлмайди”, деса, ўйланиб қоламан: “Эҳтимол, муаммо яхши эркаклар ёки яхши аёллар йўқлигида эмас, балки уларнинг ўзларидадир”. Баъзи одамлар учун бу фикр кучли малҳам бўлиши мумкинлигини тушунаман, лекин гап шундаки, яхши эркаклар ва яхши аёллар фақат яхши аёллар ва яхши эркакларга интилишади. Социологлар доктор Эвелин Дювалл ва доктор Рубен Хилл бу фикрни тасдиқлаб, шундай ёзишган: “Сиз турмуш қурган вақтингизда, турмушингизга нима олиб кирасиз? Янги жавонми? Банк ҳисоб рақамими?\nМол-мулкингиз ёки қарзларингиз қанча бўлишидан қатъий назар, бундан ҳам муҳимроқ нарса бор: бу сизнинг шахс сифатида, одамларга бўлган муносабатингиз ва турмушингизга олиб кирадиган ҳулқ-атворнинг кўринишидир. Турмушингиз қандай бўлиши сизнинг қандай инсон эканингизга боғлиқ. Агар сиз қувноқ, оғир-босиқ инсон бўлсангиз, турмушингиз омадли бўлиш эҳтимоли катта. Агар ҳозиргача мослашишни уддалаётган бўлсангиз, тушкунликдан кўра кўпроқ қониқиш ҳис қилаётган бўлсангиз, демак, сиз эр-хотинлик ва оилавий мослашишни қониқарли даражада уддалаяпсиз. Агар сиз қониқиш ҳис қилмаётган бўлсангиз ва норози бўлсангиз, бахтли ҳаёт ҳамда “фаровонлик” ка умид қилишдан олдин ўзгаришингизга тўғри келади. Дювалл ва Хиллнинг хулосасига кўра, омадсиз турмушнинг энг асосий сабаби номуносиб турмуш ўртоқ танлаш, молиявий муаммолар, жинсий номувофиқлик ёки диндир.\nЛекин аслида, уларнинг айтишича, турмушдан қониқмаслик сиз турмушингизга олиб кирган нарслардан келиб чиқади. Уларнинг таъкидлашларича, никоҳга “танлаган инсони учун аҳамиятли жуфт бўлишга тайёр ҳолда кириш зарур. Эр-хотинлик муносабатларидаги муваффақият қувониш, севиш ва севилиш одатларини биргаликда амалга ошириш лаёқатига боғлиқ. Ҳиссий жиҳатдан етук инсоннинг бу фазилатлари сиз никоҳга олиб кирадиган энг яхши хазинадир”. Бу ҳақда Элоф Нельсоннинг “Сизнинг биргаликдаги ҳаётингиз” китобида ҳам тилга олинган: “Эр-хотинликдаги муваффақият – муносиб инсонни топишдан кўра муҳимроқ. Муносиб инсон бўлиш анча муҳим. Шу нарсани англаб етдимки, мен маслаҳат берадиган ёшлар уларнинг жуфти қандай инсонга эга бўлишлари ҳақида ўйламасдан, ўзлари учун мукаммал жуфт излайдилар”. Агар сиз бетакрор инсон билан оила қуришни истасангиз, ўзингиз ҳам ажойиб инсон бўлишингиз лозим.\nШахсиятинингизнинг қайси жиҳатларини яхшилашингиз кераклигини аниқлаш жараёни жуда оддий. Жуфтингизда ўзингиз кўришни истаган сифатлар рўйҳатини тузинг. Кейин, рўйхат бўйича навбат билан ўз сифатларингизни солиштириб чиқинг. Эр-хотинлик фақат “олди-берди” каби келишув бўлиши мумкин; сиз нимани олишни истасангиз, айнан ўша нарсани беришга тайёр бўлишингиз лозим. Бир шифокор айтганидек: “Бахтсиз никоҳнинг фақат иккита сабаби мавжуд – эркаклар ва аёллар”. Биз нимага лойиқ бўлсак, ўшани оламиз. Гарча муболоға бўлсада, излаганимиз билан топганимиз орасидаги фарқ ёзувчи Боб Филлипс таърифлаганидек, ҳақиқатдан йироқ эмас. Ҳар бир эркак мукаммал рафиқани кутади. Унинг доимо гўзал ва қувноқ бўлишини истайди. Бироқ биламизки, аёллар турмуш давомида доимо гўзал бўлиб юришни уддалай олмайдилар. Ундай бўлса нима қилиш керак? Бу саволга жавобни кейинги суҳбатимиздан оламиз.


Депутат улуғнорлик сайловчилар муаммосига ечим топди\nМуборакхон Тўйчиева Улуғнор тумани Истиқлол қишлоғидаги Пахтаобод янги уйларидан бирида истиқомат қилади. Табиийки, мазкур замонавий уй-жойларга ичимлик суви тармоғи тортилган, аммо сувнинг ўзи йўқ. Нега дейсизми? Чунки ҳудудга ҳалигача сув минораси ўрнатилмаган.\nВаҳоланки, мазкур хонадонлар аллақачон оилалар билан тўлган. Фуқаро Олий Мажлис Қонунчилик палатаси депутатининг туманга ташрифи ва ўрганишларидан хабар топди-ю, унинг қабулига ошиқди. Сайловчи мадад излаб келиб адашмаганди. Унинг мурожаати шу куннинг ўзида Тоҳиржон Аҳмадалиев томонидан “Сувоқава” ДУК туман бўлими билан ҳамкорликда ижобий ҳал этилди.\nНаргиза Қодирова ҳамшираликнинг сир-асрорларини қунт билан ўрганган. Лекин ушбу йўналишда бир неча жойга мурожаат қилиб, иш тополмаётганди. Халқ вакили Т.Аҳмадалиевга қилган мурожаати ечимини топганидан мамнун. У туман тиббиёт бирлашмасининг қон-таҳлил бўлимига ишга жойлаштирилди.\nДепутатнинг туман тиббиёт бирлашмасидаги ўрганишлари давомида соҳадаги камчиликларни бартараф этишга оид қатор таклифлар ўртага ташланди. Хусусан, туманнинг ер майдони катталиги аҳолининг тарқоқ жойлашганлигига сабаб бўлган. Патронажларда бу тарқоқлик бир қадар қийинчилик туғдираётган эди. Йўллар, масофалар олислиги вақтни олади. Патронаж ҳамшираларга велосипед ажратилиши мазкур муаммони ҳал қилишга асос бўлади.\nШунингдек, туманнинг энг чекка жойларига биринчи ёрдам кўрсатиш шоҳобчаларини очиш зарурати бор, марказий поликлиникага хизмат машинаси керак. Туманда тор мутахассисликлар бўйича қадрлар етишмайди. Шу боис бор кадрларни иккинчи мутахассислик бўйича онлайн ўқитишни йўлга қўйиш лозим.\nБу каби таклифлар, албатта, ўринли. Депутат томонидан мутасаддилар иштирокида ўрганиб чиқиш ва ижрога йўналтириш учун ёзиб олинди.\nТ.Аҳмадалиев сайловчилар билан очиқ мулоқотлари мобайнида давлатимиз раҳбарининг Мурожаатномаси мазмун-моҳияти хусусида атрофлича тушунчалар бериб ўтаркан, яратилаётган имкониятлардан тўла фойдаланиш зарурлигини алоҳида қайд этди. Ҳар бир ислоҳот замирида инсон манфаатлари турганлигини таъкидлади.\nТадбиркорлик субъектлари етакчи кучлар, улар билан бандлик, иқтисодиёт барқарорлиги каби долзарб муаммоларга ечим топиш осон. Депутат учрашувлари доирасида тумандаги бир қатор тадбиркорлар фаолияти билан ҳам яқиндан танишди.\nЖараёнларда уларнинг ютуқлари, муаммолари яққол кўзга ташланди. Айниқса, “Андижон бройлери” МЧЖ томонидан паррандалар ва балиқ етиштириш учун гранула, яъни ем-озуқа ишлаб чиқаришга ихтисослашган бино қурилиши анчагина имкониятларни тақдим этиши таассуротли бўлди.\nЛойиҳа қиймати 2 миллиард долларни ташкил этади. Бино қурилиши якунланган. Февраль ойи ўрталарига мазкур иншоот фойдаланишга топширилиб, 40 нафар улуғнорликлар бандлиги таъминланади. Халқ вакили МЧЖ раҳбари Азизбек Жамолдинов билан суҳбатлашиб, тадбиркорлиги ривожи учун ҳар қандай кўмакка тайёр эканлигини билдирди.\nШунингдек, парламент қуйи палатаси депутати Т.Аҳмадалиев тумандаги тиббиёт ва таълим муассасалари фаолияти билан танишиб, аниқланган муаммоларни ҳал этиш чораларини кўрди.


Манчестер теракти ижрочиси ҳақида янги маълумотлар берилди (фото)\nБуюк Британия махсус хизматлари томонидан Манчестердаги спорт аренасидаги терактни содир этишда гумондор қилинган 22 ёшли Салмон Обидий ливиялик қочқинлар оиласида туғилган буюк британияликдир. Бу ҳақда The Daily Telegraph газетаси хабар тарқатди.\nУ 1994 йили Манчестерда дунёга келган, Обидийлар оиласида учинчи фарзанд бўлган - унинг икки акаси ва бир синглиси бўлган.\n"Унинг ота-онаси ливияликлар, улар Муаммар Қаззофий режимидан қочиб, Буюк Британияга келганди", дейилган газетада.\nОбидийлар оиласи Ливиядан келгач, аввалига Лондонда яшашган, кейин Манчестер жанубидаги Фаллоуфилд туманига кўчишган. Айни вақтда бу оила Ливияга қайтиб келган, икки ўғил Манчестерда қолганди.\nМанбанинг ёзишича, Салмон 2015 йили бутун дунёга икки ўқувчиси Заҳро ва Салма Хон Сурияга кетиб қолгач машҳур бўлган мактабда ўқиган.\nАйтилишича, Обидий илгари Британия полицияси эътиборига тушган. У стадионга бомбани рюкзакда олиб келгани айтилмоқда.\nУ теракт ижрочилигида асосий гумондорга айлангач, полиция унинг ёлғиз ҳаракатлангани ёки гуруҳ топшириғини бажаргани юзасидан текширув олиб бормоқда.\nЭслатиб ўтамиз, Manchester Arena стадионида 22 май куни Ариана Гранденинг концерти вақтида портлаш содир бўлди. Охирги маълумотларга кўра, портлаш оқибатида 22 киши ҳалок бўлган, 59 киши жароҳатланган. Теракт учун жавобгарликни ИШИД ўз зиммасига олган.


Европа Иттифоқида бугун Европарламент сайловлари якунланади.\n04 март 2021, Тошкент вақти: 17:30\nЕвропа Иттифоқига аъзо 19 давлат сайловчилари бугун Европарламентга ўз вакилларини сайлайдилар.\nЕвропа Иттифоқига аъзо бўлган 6 давлатда сайлов аввалроқ ўтказилган эди. Европарламент сайловида Чехияда сайловчиларнинг 25 фоизи, Латвияда 40 фоизи иштирок этдилар.\nБугун тунда сайловларнинг дастлабки натижалари эълон қилинади.


12:00Бахтиёр Ашурматов учинчи марта водийда ишлайди 2 11:56Карикатура: "Челси" қишда кимни сотиб олади? 0 11:30Роналдунинг ўғли болалар турнирида энг яхши ҳужумчи бўлди 7 11:18Расмий хабар: Бахтиёр Ашурматов - “Қўқон-1912” жамоаси бош мураббийи 26 11:11Бугун "Қўқон-1912"га янги бош мураббий тайинланади 12 11:03"Реал" ва "Манчестер Юнайтед" клублари шов-шувли алмашишга тайёрлар 17 10:44Расман: "Эстудиантес" Маскеранони таништирди 4 10:37Суперлига-2019. Ўтган икки йилга нисабатан самарадорлик ошди 6 10:20Жейдон Санчо "Манчестер Сити"га қайтадими? 4 10:15Буни ўқиш шарт. Баҳрайн "Янги Моуринью"ни топди-ми? 18 10:00Olamsport: Жошуа 180 кун ичида Усикка қарши жанг қилиши шарт, энг яхши спортчига "Nexia-3" ва бошқа хабарлар 0 09:46“Эвертон” бош мураббийлигига яна бир номзод пайдо бўлди 1 09:39Жанубий Корея К2 лига. Рустам Ашурматов йил рамзий терма жамоасида 17 09:27Конте “Челси” ҳимоячисига кўз тикди 2 09:06Моуриньюга Феллайни керак 6\n02 апр 16:46\nҚашқадарё футбол академияси иштирокида тадбирлар давом этади + ФОТО 2\nРақибларимиз Баҳрайн, Хитой ва Индонезия. Футзал бўйича Осиё чемпионати-2020га қуръа ташланди 21


Россиянинг Упорово (Тюмень вилояти) агрофирмаси "КРиММ" ва AGROVER қишлоқ хўжалиги компанияси Ўзбекистонга элита синфидаги "Розара" ва "Рэд Скарлет" картошка навларининг уруғидан 600 тонна етказиб беришга шартнома тузишди.\nКартошка хорижга жўнатилишидан аввал жиддий сифат назоратидан ўтади. Дастлаб уруғлик корхона ичида яширин зарарланганликларга текширилади. Сўнгра Россельхозцентрнинг Тюмендаги филиали уруғликдан намуналар танлаб, маҳсулотнинг мувофиқлик сертификатини топширади. Мамлакатдан экспорт қилиш учун, шунингдек, фитосанитар сертификат берилади.\n"КРиММ"нинг картошка уруғининг илк партияси Ўзбекистонга жўнатиб бўлинди. Қолган уруғлик 15 майдан кечиктирилмасдан тўлиқ етказиб берилади.\nРоссия Ўзбекистон картошка


ТОЛИМАРЖОННИНГ ПАРЧАКЕНТЛИК ФАРЗАНДИ » Фаровон юрт\n...Нишон туман газетасида ишлаб юрган пайтим эди, ўшанда. Қарши Бош Каналидан фойдаланиш Бошқармасига хизмат кўрсатадиган 97-махсус механизациялашган кўчма жамлама ходимларининг фаолияти ҳақида мақола тайёрлаш мақсадида Толимаржон шаҳридаги ушбу корхонада бўлдим.\n-Келинг марҳамат,-деди ўтиришга жой кўрсатаркан котиба. Ўзимни таништирдим. -Бошлиққа таҳририятдан келганлигимни айтинг.\nКаттагина хона тўридаги стулда ўтирган раҳбар билан кўришарканман, чеҳрасида самимийлик борлигини пайқадим.\n-Ассалому алайкум, мен...\n-Сизни яхши танийман, таништиришингизга ҳожат йўқ,-деди паст бўйли, истараси иссиқ тўлачадан келган раҳбар билан саломлашар эканман.\n-Айни вақтида келдингиз,-деди Тоир Ибрагимович пахта гулли пиёлага чой қуйиб узатаркан.-Бугун корхона маъмурияти ҳамда бошланғич касаба уюшма қўмитаси билан ҳамкорликда туш пайтидан фойдаланиб 8 март-Халқаро хотин-қизлар кунига атаб тадбир ташкиллаштирганмиз. Ўзингиз иштирок этсанги, яхшигина мақола чиқади. Қани юринг, байрамни биргаликда нишонлаймиз...\nТоир Рахматиллаев мени корхона жамоаси тўпланган байрам дастурхонига таклиф этди. Турли миллат вакилларидан иборат аҳил жамоа дастурхон атрофида жамул-жам. Уларга мени таништираркан, туман газетасида корхона ҳаёти ҳақида мақола тайёрламоқчи эканлигимни билдирди. Тўпланганларни дастлаб ўзи табриклаб, корхона хотин-қизларига аталган совғаларини улашди.\n-Сизлар энг бахтли кишиларсиз,-дедим жамоага қарата сўз берилганидан фойдаланиб. -Тоир Ибрагимовичнинг ажойиб хислатлари ҳақида илгари ҳам эшитган бўлсамда, бугун биринчи марта учрашдим. Шундай олижаноб раҳбар билан ишлашнинг ўзи катта бир бахт. Ижодий жамоамиз номидан Сизни Тоир Ибрагимович, Сиз орқали аҳил жамоангизни байрам билан чин қалбимдан табриклайман. Сиздек олижаноб раҳбар билан танишганимдан хурсандман.\nШу куни корхонада ташкиллаштирилган байрамдан барча хурсанд бўлганлигини уларнинг порлаб турган юз-кўзларидан билиб олиш қийин бўлмади. Шунинг учун бўлса керак корхона жамоаси Тоир Рахматиллаевни ишбилармон, жамоасига меҳрибон, ширин сўзли раҳбар сифатида доимо тилдан қўймай келди.\n-Тоир ака ҳақида жуда кўп самимий ва илиқ гапларни айтиш мумкин,-дейди корхонанинг собиқ ишчиси Анзират ая Рахимова.-Кўп йил бирга ишладик. Раҳбар сифатида ҳар бир ходимнинг ҳурматини жойига қўярдилар. У кишининг одамийлик хислатларини барча қадрлайди. Оллоҳ ётган жойларини жаннатдан қилсин. Умрларини фарзандларига берсин.\n1990 йилнинг айни баҳор палласида Тоир Ибрагимович билан илк танишувимиз ана шундай кечган эди.\n2. Парчакентда бир кун\n...Эрта тонгда Китоб туманига қараб йўлга чиқиб, йўл-йўлакай Тоир Рахматиллаев туғилган юрт-"Парчакент" маҳалла фуқаролар йиғини раиси Райим Турдиевга қўнғироқ қилиб, Тоир ака ҳақида хотира ёзиш учун бораётганимни билдирдим.\n-Бемалол келаверинг, кутиб оламан,-деди телефон гўшагидан маҳалла раиси.\nЧамаси орадан бир соатдан кўпроқ вақт ўтиб Китоб шаҳар марказига етгач, машинадан тушишим билан рўпарамда турган маҳалла раиси Райим ака билан саломлашдим.\n-Жуда хайрли ишга қўл урибсиз,-деди маҳалла раиси.-Меҳмон, "Бештерак"да бир тўхтаб ўтамиз, Тоир аканинг дўстларидан бири "наҳор ош"ига айтган.\n-Тоир ака яхши ниятлар билан шу ҳовлини қурган эди,-деди "Малика" тўйхонаси рўпарасидаги бежиримгина ҳовлига ишора қилиб.-Пенсияга чиқиб қишлоқдаги мана шу ҳовлида яшамоқчи эди...\nКенг саҳнли ҳовлига кирар эканмиз, тартиб билан қурилган уйларда Тоир аканинг нигоҳи тушганлигини ҳис қилдик.\n3.Ўнг қўлинг берганини чап қўлинг билмасин\nКейинги манзилимиз қишлоқ мактаби бўлди. Тоир Рахматиллаевга сабоқ берган устози Абдижалол Қурбонов домла билан танишиб, суҳбатини олдик.\n-Тоиржон ўзининг хулқ-атвори, ҳатти-ҳаракати, аъло баҳоларда ўқиши билан бошқалардан ажралиб турарди. "Парчакент"даги 16- ва 17-мактабларни таъмирлашда кўп ёрдами теккан. Ўзи ўқиган мактабига бадиий китоблар совға қилган. Аълочи ўқувчиларга стипендия берган. Ҳар сафар қишлоққа келганида кам таъминланган оилалардан хабар олиб, кўмагини аямасди. Парчакент ва Сарой қишлоқларини газлаштирилишида унинг катта ҳиссаси бор. Масжид қурилишига ҳам моддий кўмак берганини халқимиз сира унутмайди. Айниқса, қишлоқларни ободонлаштиришда ташаббус кўрсатганлиги кўпчиликнинг ёдида. Бундай халқпарвар инсонни унутиб бўладими? Охирати обод бўлсин!\nҚишлоқ оқсоқоллари ҳамроҳлигида Парчакент қишлоғидаги укаси Саид Рахматиллаев яшаётган хонадонда бўлганимизда бу ердаги табиат гўзаллигига боқиб рости ҳавасимиз ортди. Шундоққина Қашқадарё дарёсининг қирғоғидаги ҳовли жаннатнинг ўзи. Тартиб билан экилган дарахтлар, турфа анвойи гуллар, боғдаги сабзавот экинлари киши ҳавасини янада оширади.\n-Акамнинг ёшликлари шу ҳовлида ўтган,-дейди Саид ака.-Ҳар баҳорда қишлоққа келган акам ток, терак, турли гул қаламчаларини қадаб, парваришини менга топширардилар. Меҳр билан парваришлардим. Мана ҳозир кўриб турганингиздек мирзатераклар осмонни бўйламоқда. Акамдан доимо яхши хислатларни ўрганганман. Инсондан қоладигани ҳам шу-да...\nТарихий хотирасиз-келажак йўқ. Маҳалла раиси Райим Турдиев, Абдижалил домла билан Саид аканикида Тоир Рахматиллаев ҳаёти ҳақида ҳикоя қилувчи турли йилларда олинган фото суратлари билан танишиш асносида унинг нақадар хушчақчақ, дўстга меҳрибонлигини англагандек бўлдим. Ёстиқдоши Холчучук ая билан бўлган никоҳ тўйи оқшоми, талабалик йиллари, Толимаржондаги илк кунлари тарихга муҳрланган эди.\nЯхши ният инсонга йўлдош бўлади, -дейишади. Кеннойиси Норхол ая Рахимова ҳам Тоир ака ҳақида илиқ фикрларни айтди. -Акамуллом тиллодан ҳам зиёд эдилар. Ҳар гал келсалар уйимиз тўлиб қоларди. Яхши ҳислатлари набираларимизга ҳам ўтган. Ҳовлидаги дарахтларга боқсам акамни кўргандек бўламан. Ўз қўллари билан эккан дарахтлари бугун бўй кўрсатиб қолди. Айтишади-ку "Яхшидан боғ қолади" деб...\n"Парчакент"дан қайтаётганимизда Бештерак қишлоғига киришдаги Қашқадарё кўприги олдида бир дам тўхтадик. Қашқадарё дарёси сувидан Туюл ариғи орқали қишлоқ аҳолиси томорқаларидаги экинлар суғорилади. Бироқ, бугунги кунда дарё ўзанидан кўп миқдорда қум, шағал қазиб олиниши туфайли табиий сел ва тошқинлар оқибатида дарё ўзани тобора кенгайиб, чуқурлашиб бормоқда экан. Шу сабабли сувнинг йўналиши ўзгариб, қишлоққа оқадиган ариққа сув чиқмай, экинларнинг қуриб қолиш хавфи борлигидан қишлоқ оқсоқоллари бу ҳақда масъулларга бир неча марта қилган мурожаатлари натижасиз қолаётганлигини куюнчаклик билан таъкидлашди. Бундан ташқари қишлоқни туман маркази билан боғлайдиган кўприк сел келиши натижасида таъмирталаб бўлиб қолганлиги маълум бўлди. Парчакент ва Сарой қишлоқлари болалари учун мактабгача таълим муассасаси ҳанузгача муаммо бўлиб қолаётганлиги ҳақидаги мурожаат ҳам масъуллар томонидан атрофлича ўрганилмаётганлигини очиқчасига айтишди. "Парчакент"даги бир кунлик сафаримиз асносида ютуқлар билан бирга юзага келаётган камчиликлар ҳам ошкор бўлди.\n-Юқоридаги муаммоларни бартараф этилишида Тоир Рахматиллаев имкон қадар ёрдам беришларини айтгандилар. Афсуски, оғир дард яхши дўст, камтарин инсонни бевақт орамиздан олиб кетди,-дейди маҳалла фуқаролар йиғини раиси .Ўйлаймизки, Тоир Ибрагимович бошлаган хайрли ишларни туман мутасаддилари ниҳоясига етказиб, халқнинг ишончини оқлайдилар.\n1955 йилнинг 12 январида Парчакент қишлоғида туғилган Тоир Рахматиллаев 1978 йилда Андижон пахтачилик институтининг муҳандис-гидротехник мутахассислиги бўйича тугаллаб, иш фаолиятини "Қаршиқурилиш" бошқармаси 6-монтаж участкаси қурилиш устаси бўлиб бошлади. Иш юритувчи, бош муҳандис вазифаларида ишлади. 1986-1989 йилларда "Гидроқурилиш" трести 7-монтаж участкаси бош муҳандиси, "Шўртан" насос станцияси бошлиғи, ишлаб чиқариш техника бўлими бошлиғи вазифаларида фаолият юритди.\nКейинги иш фаолияти 97-махсус механизациялашган кўчма жамламада қурилиш-таъмирлаш бўлими катта иш юритувчиси, 1990-2004 йилларда ушбу жамоада раҳбарлик қилди.\nЎз ҳаётини бевосита қишлоқ хўжалиги билан боғлаган қаҳрамонимиз Қарши Бош Каналидан фойдаланиш бошқармаси бошлиғи, 1-насос станциясида навбатчи-муҳандис, алоқа ва телемеханика бўлими бошлиғи, Насос станцияларини ишлатиш бўлими бошлиғи ҳамда етакчи мутахссис вазифаларида ишлади. У қаерда ишламасин ўзига ишониб топширилган вазифани сидқидилдан, виждонан бажаришга ҳаракат қилди. Икки муддат халқ депутатлари Нишон туман Кенгаши депутатлигига сайланди. Меҳнати орқасидан эъзоз топди. Халқ назарига тушди. Умрининг охиригача Қарши Бош Каналидан фойдаланиш бошқармасида меҳнат қилиб, бир неча шогирдлар тайёрлади.\nТоир Рахматиллаев турмуш ўртоғи Холчучук Оқмирзева билан беш нафар фарзандни тарбиялаб вояга етказди. Фарзандлари Акрам ички ишлар тизимида, Илҳом Қарши Бош Каналидан фойдаланиш бошқармасида ишласа, Насиба ўқитувчиликни танлади. Феруза эса шифокорлик касбни эъзозлаб келмоқда. Уларнинг ҳаётда ўз ўринарини топишларида оила бошлиғи бўлган Тоир аканинг хизматларини алоҳида эътироф этиш лозим.\n5. От ўрнини той босар\nХалқимизда "От ўрнини той босар" деган ҳикмат бор. Анваржон Рахматиллаев Тоир аканинг тўнғич фарзанди. У отаси сингари гидротехник бўлиш орзусида тинмай ўқиди, изланди ва 2001 йилда Қарши Муҳандислик Иқтисодиёт нститутини тугаллаган бўлса, 2003 йилда Тошкент Давлат Техника университетининг Гидроэнергетика мутахассислигини тугаллаб, Қарши Бош Каналидан фойдаланиш бошқармасида турли вазифаларда ишлади.\n-Дадам биринчи устозим бўлганлар,-дейди Анваржон.-Жайхун сувини 132 метр баландликка чиқаришда улкан насос станцияларини бенуқсон ишлатиш кишидан катта маҳорат талаб қилади. Шу сув орқали Қашқадарё воҳаси гуллаб-яшнамоқда. Қишлоқ хўжалик экинларидан мўл ҳосил олишда оз бўлсада ҳиссам борлигидан фахрланаман. Бунда дадамнинг хизматлари катта.\n6. Дил изҳорлари\nМуҳиддин Файзуллаев-меҳнат фахрийси: Халқимизда "Сув келтирган-азиз" деган ҳикмат бор. Биз истиқомат қилаётган "Об-ҳаёт" маҳалласининг ободончилигига ҳам катта ҳисса қўшган Тоиржоннинг халқ фаровонлиги йўлидаги ишларини ҳеч қачон унутмаймиз. Унинг меҳнати билан қишлоқлар обод бўлди. Қақроқ ерларга сув чиқарилди. Дастурхонларнинг тўкинлигида миробларнинг хизмати катта. Маҳалламизнинг энг обрўли, камтарин, самимий инсони бўлган Тоир Рахматиллаев жисман орамизда бўлмасада, рухан қалбимизда яшаяпти.\nЁқуб Мингбоев-шогирди. Тоир Рахматиллаев биринчи устозим бўлганлар. У кишидаги самимийлик, шогирдларига бўлган меҳрибончиликларини жуда қадрлаймиз. Устознинг ҳали бажарилиши лозим бўлган ишлари кўп эди. Толимаржон шаҳрини ободонлаштиришда ҳам катта ҳисса қўшган бир инсонни хасталик бевақт орамиздан олиб кетди. Эндиликда биз шогирдлари устознинг изидан бориб, халқ турмуш даражасини яхшилаш ишига ўз ҳиссасимизни қўшаверамиз.\nҚурбонназар Султонов-"Оби-ҳаёт" маҳалла фуқаролар йиғини раиси. Маҳалламизда 2232 нафар аҳоли истиқомат қилиб, 516 та оилага бириккан. Тоир Рахматиллаевлар оиласи маҳалламиздаги энг намунали оилалардан ҳисобланади. Фарзанд ва набиралари тарбиясига алоҳида аҳамият қаратганлиги учун улар жамиятнинг фаол аъзосига айланган. Абдурашид Шерқулов, Улаш Нурматов, Ғолиб Авлаев сингари дўстлари билан бирга маҳалланинг барча юмушларига кўмаклашарди. "Толимаржон" жоме масжиди қурилишда фаол иштирок этганлиги халқнинг кечагидек ёдида. 4-мактабни таъмирлашга домий кўмак бериб келган. Бундай бағри кенг инсонларни халқимиз ҳеч қачон унутмайди.\nХотира-улуғ, қадр абадий. Ўзбекистон Республикаси Президентиннг 2021 йил 20 апрелдаги ПҚ-5081-сонли "Хотира ва қадрлаш кунига тайёргарлик кўриш ва уни ўтказиш чора-тадбирлари тўғрисида"ги қарори асосида жойларда, маҳаллаларда ёшлар билан учрашувлар бўлиб ўтмоқда. Шундай учрашувлардан бири Китоб туманидаги "Парчакент" маҳалласидаги Тоир Рахматиллаев яшаган хонадонда ўтказилиб, ўтганлар рухи шод этилди. Тадбирда Тоир Рахматиллаевнинг оила-аъзолари, фарзанд ва набиралари, қишлоқ оқсоқоллари иштирок этиб, қисқа ва мазмунли ҳаёт йўлини босиб ўтган Тоир Ибрагимовичнинг ибратли ишлари ҳақида сўз юритдилар.\nAdmin. Жойлаштирган санаси: 8-05-2021, 23:50\nАсосий сахифа » "Фаровон юрт" газетаси » ТОЛИМАРЖОННИНГ ПАРЧАКЕНТЛИК ФАРЗАНДИ


Эрон уранни тўйинтириш ишларини давом эттиради\n21 октябр 2021, Тошкент вақти: 22:22\nЭрон президенти Маҳмуд Аҳмадийнажод уранни тўйинтириш ишларини давом эттириш ва Халқаро атом энергияси агентлиги билан ҳамкорликни чеклашни назарда тутган ҳужжатга имзо чекди.\nЭрондаги ахборот воситалари хабарига кўра, президент имзолаган ҳужжатда тиббий изотоплар ишлаб чиқарадиган атом реакторида ёнилғи сифатида ишлатилиши учун Эронда уранни 20 фоизгача тўйинтириш назарда тутган.\nЭроннинг Атом энергияси агентлиги раҳбари Али Акбар Солиҳий мамлакатда қўшимча ядровий объектлар қурилишини айтди.\n- Биз (уранни тўйинтирадиган) яна 10 та янги иншоот қуриш лойиҳасини тасдиқлаш арафасидамиз. Биз жорий йил охири ёки келаси йил бошига қадар янги иншоотлардан бирини қуриш ишларини бошлаймиз, деди Али Акбар Солиҳий.\nҒарб давлатлари Эронни яширинча ядровий қуролга эга бўлишга уринаётганликда айблаб келмоқда. Эрон эса ўз ядровий дастури тинч мақсадни кўзлаганини таъкидлаб келади.


Андижондаги беморда маймун чечаги аниқландими? ССБ ҳолатга аниқлик киртди | Qalampir.uz\nАндижондаги беморда маймун чечаги аниқландими? ССБ ҳолатга аниқлик киртди\nЖамият\t13 Июнь 16:52 34193\nКеча, 12 июнь куни ижтимоий тармоқларда Андижон вилояти Асака туманидаги 49 ёшли аёлда тошмалар тошгани, бу дунё бўйича тарқалаётган маймун чечаги бўлиши ҳам мумкинлиги айтилган хабар тарқалди. Ҳолат юзасидан вилоят Соғлиқни сақлаш бошқармаси Матбуот хизмати изоҳ берди.\nҚайд этилишича, бошқарма бошлиғи раҳбарлигида малакали мутахассислар, хусусан, инфекционист, токсиколог, терапевт, кож-венеролог, аллергологлар иштирокида бевосита беморнинг ўзи кўрикдан ўтказилган ва хабарлар асоссиз экани тасдиқланган.\nХабарга кўра, 1973 йилда туғилган Х.Ю. исмли бемор 12 июнь куни соат 11:07 да Республика шошилинч тиббий ёрдам илмий маркази (РШТЁИМ) Андижон филиали Токсикология бўлимига “баданига тошмалар тошиш, тана ҳарорати кўтарилиш, безовталик, нафас бўғилиши, ўта ҳолсизлик” ташхиси билан ётқизилган.\nҚайд этилишича, бемор “юқори нафас йўллари яллиғланиши ва бўйин лимфа тугунлари катталашиши” ташхиси билан 3 кун уйида даволанган, даволаниш даврида у турли дори-воситалари: инъекцияларни қабул қилган. Оқибатда 2 кун давомида дастлаб баданларида, кейин оғиз ичига ҳам тошмалар тошган.\nМазкур даврда бемор Асака туман тиббиёт бирлашмаси юқумли касалликлар бўлимига мурожаат қилган ва 1 кун даволанган, аммо ижобий ўзгаришлар бўлмагани учун РШТЁИМ Андижон филиалига юборилган.\n“Кўрсатилган муолажалар сабаб беморнинг умумий ҳолатида яхшиланиш кузатилди, унга реанимация чоралари шарт эмаслиги учун оддий палатада даволанишни давом эттирмоқда”, дейилади хабарда.\nАёлга “дори моддаларига аллергик реакция ташхиси” қўйилган.\n03 Июль 12:03 68710\n03 Июль 09:53 35706\n04 Июль 16:52 34540


Конте: “Челси” ҳозир “Арсенал” ва “Ливерпул”га ютқазадиган жамоа эмас\n27 ноябрь, 2016, 12:05\n“Челси” клуби бош мураббийи Антонио Конте кеча бўлиб ўтган премьер-лиганинг 13-турида ҳамшаҳарлари “Тоттенхэм” жамоаси устидан (2:1) қозонилган муҳим ғалабадан сўнг ўз фикрларини билдириб ўтди.\n“Ҳозир биз “Арсенал” ёки “Ливерпул”га ютқазадиган жамоа эмасмиз. Биз ўзгардик. Мен жамоамдан тўлиқ қониқиш ҳосил қиляпман. Биз ўз устимизда кўп ишлаймиз ва мана шу машғулотлар пайтидаги меҳнатларимиз майдонда ўз натижасини бераётганидан ҳурсандмиз.\nОдатда бундай ўйинларда майдонда 90 дақиқа ҳукмронлик қилишнинг имконсиз. Бироқ, мана шундай ўйинларда ғалаба қозонсангиз, ақл бовар қилмас туйғуларни ҳис қиласиз”, - дейди италиялик мутахассис клуб расмий сайтига берган интервьюсида.\nЭслатиб ўтамиз, “Челси” кечаги ғалабадан сўнг 31 очко тўплаган ҳолда мусобақа пешқадамлигини ўзида сақлаб қолди.


Туркия Хитойдан Кипрга тиббий юк билан учган самолётни ўтказмагани сабабини тушунтирди\n07:59 / 15.05.2020\nХитойдан Кипрга коронавирус билан қарши кураш учун зарур бўлган тиббий юк билан учган самолёт Туркия ҳудудидан ўтказилмаганига парвоз учун олдиндан рухсат олинмагани сабаб ҳисобланади. Бу ҳақда Туркия ташқи ишлар вазирлиги вакили Ҳами Оқсой маълум қилди.\nАввалроқ Кипр транспорт, алоқа ва саноат вазири Яннис Карусос Туркия Хитойдан Кипрга гуманитар юк билан учган самолётни ўз ҳудуди орқали ўтказмаганини маълум қилганди. Самолёт бортида 36 тонна тиббий юк, жумладан ҳимоя кийими, бахила, ҳимоя ниқоблари бўлган. Самолёт учувчиси Туркиянинг рад жавобидан кейин йўналишни ўзгартириб, Москва аэропорти томон учишига тўғри келган. Самолёт у ерда ёнилғи тўлдириб, Туркияни четлаб ўтган ҳолда Кипр томон йўл олган.\n“Бизнинг маълум сиёсатимизга кўра, Кипрга ва Кипрдан юк ташувчи самолётларга мамлакатимиз орқали учиб ўтишга ва Туркияда оралиқ қўнишлар амалга оширишга рухсат берилмайди. Бироқ муайян ҳолатларда беморларни эвакуация қилиш, тиббий юк ортилган ва фавқулодда қўниши керак бўлган самолётлар учун истисно тариқасида рухсат берилиши мумкин”, деб тушунтирган Оқсой.\nУнинг таъкидлашича, Хитойдан учган самолёт парвозгача Туркия устидан учиб ўтиш учун рухсат олмаган ва Туркия ҳаво ҳудудига киргачгина Ларнакага (Кипрдаги шаҳар) учаётганини маълум қилиб, учиб ўтиш учун рухсат сўраган.\n“Бунда Кипр билан боғлиқ парвозларга чеклов стандартларига мувофиқ, самолётга ҳаво ҳудудимиздан фойдаланишга рухсат берилмаган. Агар парвоз учун ўз вақтида ариза берилганда, самолётда гуманитар юк борлиги инобатга олиниб унга учиб ўтишга рухсат берилган бўларди”, деб қўшимча қилган Оқсой.\nУ Кипр ҳукуматини ушбу амалиётни била туриб, вазиятдан сиёсий мақсадларда фойдаланишга уринаётганликда айблаган.\n22:19 / 25.06.2022\nЭрдўған Швеция Курдистон Ишчи партиясига нисбатан муносабатини “буткул ўзгартириши” зарурлигини билдирди\n17:06 / 23.06.2022\nСаудия шаҳзодаси Анқарага келди. Бу Туркия билан муносабатлар илиқлашишига сабаб бўладими?\n10:43 / 22.06.2022\nЎзбекистонда Туркия полицияси томонидан қидирувда бўлган шахс қўлга олинди\n10:28 / 21.06.2022\nТуркиядан Ўзбекистонга шафтоли кўчати олиб киришга вақтинча тақиқ қўйилди


Тошкентнинг қатор туманлари электр энергия, газ ва иссиқликсиз қолди / Янгиликлар, фикрлар, воқеалар | Ўзбекистон\n09 апрель 2020 109 0\nТошкентнинг қатор туманлари электр энергия, газ ва иссиқликсиз қолди\n8 апрелдан 9 апрелга ўтар кечаси кучли қор ёғиши натижасида кўплаб дарахтлар синган, электр тармоқларидаги симлар узилган ва газ қувурлари шикастланган. Соат 18:00 гача аниқланган авариялар тўлиқ бартараф этилди, дея хабар беради Тошкент шаҳар ҳокимлиги.\nЖами узилишлар 44 та электр тармоғида содир бўлган, 31 та ҳолатда авария бугун соат 10:00 гача бартараф этилган, ҳозир 13 та электр тармоғида таъмирлаш ишлари олиб борилмоқда:\n- Олмазор туманидаги Қорақамиш 2/3 ва 1/3 мавзеларида;\n- Юнусобод туманининг Исломобод ва Хасанбой маҳаллаларида, 14-мавзеси ва Ц 4 массивида;\n- Мирзо Улуғбек туманининг “Улуғбек” маҳалласида;\n- Учтепа туманидаши “Кўксарой” маҳалласида;\n- Чилонзор туманидаги "Бешқўрғон" маҳалласида ва Чилонзор саноат зонаси ҳудудида;\n- Шайхонтоҳур туманидаги "Самарқанд Дарвоза", "Сузук ота" ва "Гулобод" маҳаллаларида.\nШунингдек 20 та локация бўйича газ қувурида авария юз берган, улардан 7 тасида бугун соат 10:00 гача авариялар бартараф этилган, 13 та ҳолат бўйича эса айни пайтда қуйидаги манзиллар бўйича таъмирлаш ишлари олиб борилмоқда:\n- Чилонзор тумани, 9-мавзе, 61-уй, 3-мавзе, 78-уй, 6-мавзе, 52 ва 67 уйлар, 5-мавзе 11-уй;\n- Миробод тумани, Файзобод кўчаси, 42-уй;\n- Олмазор тумани, Чуқурсой кўчаси, 2, 17 ва 18 уйлар;\n- Юнусобод тумани, Ниёзбек йўли кўчаси, 17-уй;\n- Учтепа тумани, 11 мавзе, 17-уй, Заргарлик корхонаси;\n- Яшнабод тумани, Авиасозлар мавзеси, 4-уй ва Бирлашган кўчаси, 10-уй.\nГаз ва электр тармоқларидаги узилишлар туфайли 7 та локал қозонхона (Мирзо Улуғбек туманида 5 та ва Шайхонтоҳур туманида 2 та) ўз фаолиятини тўхтатган. Уларда 148 та кўп қаватли тураржойга иссиқлик узатиш имконияти вақтинчалик мавжуд эмас.\n05 июнь 2020 47 0\n04 июнь 2020 63 0